Америкалик профессорнинг инқирози « Ўзбекистон Халқ Ҳаракати\nАмерикалик профессорнинг инқирози\n30 April 2017 - 6:00\nКолумбия округи қошидаги Гудзон институти баъзи экспертларининг Ўзбекистон Президентига “асосан стратегик манфаатлар” нуқтаи назаридан ёндашаятганини кўриш ниҳоятда ачинарлидир. Ўзбек диктатори билан шунга ўхшаш ҳатти ҳаракатларни жонлантиришга бўлган интилиш Америка Қўшма Штатларининг демократиялаштириш сиёсатини обрўсизлантириб, Президент Бушнинг сўнгги “Миллатга мурожаати”га тамомила зиддир. Мабодо, АҚШ маъмурияти Ўзбекистон фуқароларини қонга ботирган бу диктатор билан ростдан ҳам алоқа ўрнатишга ҳаракат қилса, Америка сиёсий қадриятларининг таназзулга юз тутишини кузатишдан бошқа иложимиз қолмайди.\nКаримов билан муваффақиятли амалга оширишнинг иложи бўлмаган сиёсатни яна давом эттириш ва ё жонлантиришга бўлган ҳаракат региондаги вазиятни издан чиқарувчилар учун демократия ва умуминсоний қадриятлар ҳақида оғиз кўпиртириб гапираётган Американинг барча учун теппа тенг ва баробар бўлмаган “ўз\nдемократияси” борлигидан ёрқин нишона бўлиб хизмат қилади.\nШу билан бирга бу ҳолат – Америка куч қудрати ва шуҳратининг тобора мустаҳкамланиб бораётганини эмас, балки аксинча, унинг ожизлигини, инқирозга юз бурганини англатади. Ўзбекистонга нисбатан ўйланмай қилинган бу ҳаракат, дунёдаги бошқа регион диктаторлари тегирмонига сув қўйиш билан баб баравар.\n“АҚШ билан яқинлашиш сенга кўп манфаатлар олиб келади” деган ақидага ишонтириб яшаш – ҳозирга қадар демократия бастиони ва таянчи бўлиб келган Америка учун хатарли бўлиб, демократиянинг асл қадриятларига зиёндир. Америка сиёсий стратегияси ва йўналишларини белгиловчи таниқли олимлар, эксперт ва таҳлилчилар Каримов билан яқинлашишдан олдин ўн карра ўйлаб, сўнг қарор қилишлари лозим.\nАкс ҳолда, АҚШ оддий одамлар назарида ўз таъсир кучини йўқотиб, охир оқибатда бу халқаро майдонда ҳам унинг обрўсига путур етишини, дарз кетишини бошлаб беради. Агар Америка ташқи сиёсати шундай аморф ҳолда қолиб, “ўз танлаган демократияси” йўлидан бораверса, АҚШ, Европа Иттифоқи ва бошқа озод, эркин ва ҳур давлатлардаги ҳамкорларимиз ёрдамида ҳали Ўзбекистонда жуда кўп иш қилиниши лозим бўлади.\nИқтисоди кундан кун таназзулга юз тутаётган, инсон ҳуқуқлари ақл бовар қилмас ҳолда оёқ ости қилинаётган Ўзбекистондаги бу сиёсат – Каримов режимининг инқирозидан далолатдир! Айнан шу фожеали ҳол боис Каримовнинг бутун бир регион тинчлигига дахл солаётган жиноий ҳатти ҳаракатлари Вашингтон экспертларини соғлом ақл билан ҳаракат қилишга ва ҳушёр бўлишга даъват этмоғи керак!\nБиз сенатор Джон Мак Кейннинг ўзбек халқини қўллаб қувватловчи Ўзбекистонга оид позициясини қутлаган ҳолда, бошқа кўзга кўринган сиёсатчи ва таҳлилчиларни ҳам ундан ўрнак олишга чақирамиз. Шу билан бирга биз Премьер Министр Тони Блэр жанобларининг Каримовга ва Андижон қирғинига берган баҳоси ва муносабатини қутлаймиз ва Британия ҳукуматидан бу борада амалий ҳатти ҳаракатлар ва изчил чора тадбирлар кутиб қоламиз.\nБиз – ўзбек мухолифати аъзолари Марказий Осиё муаммоларини тўла англаб етиш борасидаги сайи ҳаракатлари учун Британия Парламенти фолиятидан жуда мамнунмиз. Фурсатдан фойдаланиб, инсон ҳуқуқлари бўйича Парламент қошидаги кенгайтирилган ва аралаш гуруҳи ҳамда Марказий Осиё гуруҳи аъзоларининг хайрли ва савобли ишлари учун ўз миннатдорчилигимизни изҳор этмоқчимиз. Шу муносабат билан биз бу самарали ва зарур фаолият давом эттирилишига умидвор бўлиб қоламиз. Бизда Американинг Ўзбекистонга бўлган муносабати ўзгаришига умид учқунлари бор. Бу умидворликни биз – АҚШ Давлат департаменти позицияси ўзгаришини урғулаган Давлат Котибининг Жанубий ва Марказий Осиё масалалари бўйича ўринбосари Ричард Баучер шарҳларида кўрдик. Давлат Департаментининг бу адолатли ва холис шарҳига Каримов раҳбарлигидаги “алоҳида ва махсус топшириқлар бўйича” тузилган қўшин “юзлаб” қуролсиз тинч намойишчиларни отиб ўлдирганлиги асос қилиб олинган. Бир сўз билан айтганда, бизда ҳали Марказий Осиёга эътибор беришлари учун етарли асослар мавжуд… Каримовнинг исломчилар билан дунёни\nқўрқитиб келишига ишонишни бас қилиш фурсати келмадими?\nНаҳотки, бошқарувдаги қонли режим билан баб баробар туриб халқ овозига даъвогар бўлиши мумкин бўлган мухолифат сиёсий партияларига мамлакат ичкарисида эркин сиёсий фаолият олиб бориш имконини яратиш пайти ҳануз келмаган бўлса? Наҳотки, Каримовнинг бу манфур ва аксилхалқ тузумининг амалда давом этавериши нечоғлик оғир оқибатларга олиб келишини англаб етиш шунчалар қийин бўлса! Наҳот Ўзбекистон учун ўзгариш, озодлик ва ҳурлик насимларига навбат етмаган бўлса? Консерватор фикр ва қарашлар ташаббускори ва генератори бўлган Гудзон институтида яқинда Каримов ҳукумати томонидан Андижон фожеаларини нотўғри талқин этиб, сохталаштириб яратилган видеофильмини намойиш этилиши бизда таажжуб ва таассуф уйғотди. Айнан каримовча бу пропаганда – Гудзон институтига обрў келтирмайди.\nАндижон фожеасини “Андижон воқеаси” деб аташ ҳақиқатга хилофдир! Адндижонда оммавий қирғин рўй берди! Агар Жон Хопкинс университетининг ҳурматли профессори Фред Стар ростдан ҳам диктатор Каримовнинг айбсизлигига ишонса, марҳамат қилиб менинг қуйидаги саволларимга жавоб берсин: Нега қамоқхонанинг марказий дарвозалари бу қадар осон очилдийкин? Нега турма қўриқланмади ва хавфсизлик чоралари кўрилмади? Қамоқхона қўриқчилари ва офицерлар қаерда эди? Нега камералар эшиклари ланг очилган эди? Қамоқхона коридорида қуролларни ким ва нима учун қатор қилиб териб қўйган эди? Кичик офицерлар гуруҳига ўз постини ташлаб кетишга ким рухсат берди? Агар ниманидир яширишни истамаса, қўрқмаса Каримов бу оммавий қирғин бўйича нега халқаро тергов ўтказишни истамаяпти? Нега у мамлакатдан чет эл матбуот вакиллари ва ноҳукумат ташкилотларини ҳайдаб чиқарди? Шу муносабат билан Колумбия Округи таҳлилчиларининг Каримовни очиқ ойдин ва ё кўр кўрона қўллаб қувватлашга бўлган интилишлари кишида таассуб уйғотмай қолмайди. Уларнинг бу ҳатти ҳаракатлари Каримовнинг яқинда Қора денгиз қирғоғидаги Сочида – Путин ҳузурида қилган маърузасига айнан монанддир. Ўшанда Каримов шундай деган эди: “Мен америкаликлар томонидан босқинчиларча забт этилишдан кўра, россияликларнинг муҳаббатли муносабатларини афзал кўраман…”\nБу ерда изоҳга ҳожат бўлмаса керак. Каримов демократияга амал қилиш талабини – босқинчилик билан забт этиш деб тушунаркан…\nМен дунёдаги барча демократия ва озодлик тарафдорларини ўзбек мухолифати иштироки таъминланган эркин ва ҳалол сайловлар ўтказиш ҳақидаги талаб ва чақириқларимизни эшитишлари ва бизни қўллаб қувватлашларини истардим. Каримов режимига алтернатива бор ва мавжуд – бу демократиядир. Ғарб Каримовнинг “Ё мен ва ё исломчи радикаллар”, деган сафсата- ларига ишонишни бас қилиши керак.\nЎзбекистон – Ғарб учун – агар у сўздан амалий ишга ўтишни чўзаверса – бир кун келиб портлаш мурвати ишлаб турган бомбадир (мина замедленного действия)! Каримовни жазолашни пайсалга солиш Ғарб обрўсига соя солади ва демократия ғанимларини қуроллантиради. Каримов билан алоқани тиклаш ва жонлантиришни истаганлар Ироқ ва Афғонистонда демократия ва озодлик учун жон фидо этган одамлар ва Коалиция қўшинлари руҳига хиёнат қилганликларини унутмасликлари керак.\nКаримов нағмасига учиб, унинг тарафида лўттибозлик қилувчилар эрта бир кун абадий лаънатга дучор бўлишларини эсда тутишларини истардим.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (375-379-саҳифалар.)


Себорей дерматит давози » JINSIY ALOQA\nHome » Davolash » Себорей дерматит давози\nСеборей дерматит давози\nСеборей дерматит – бу организмнинг ачитқи замбуруғларининг бир турига қар- ши реакция бериши оқибатида юзага кела- ди. Бунда бошнинг соч ўсган терисида шў- ралаш ва кучли қичиш билан кечади. Бу дерматитни даволашда замбуруғга қарши дори воситалари қўлланилади, чунки зам- буруғ йўқ бўлиши билан касаллик ҳам йў- қолади.\nДеярли ҳар иккинчи одамда қазғоқ бўла- ди, яъни себорей дерматит. Даволаш усули сизда ёғли себорейми ёки қуруқлигига қа- раб танланади.\nМойчечак, календула ва баргизуб қай- натмаси. Бир хил миқдорда мойчечак гули, календула гули ва баргизуб барги олинади, аралаштирилади ва дамлама тайёрланади, у билан бош чайилади.\nДевясил, қариқиз (лопух) ва қизилпой- ча (зверобой)дан қайнатма. Девясил ил- дизи, қариқиз илдизи ва зверобой ўтидан бир хил миқдорда олиниб аралаштирила- ди ва 4 ош қошиқ аралашмадан олиниб, 300 мл қайноқ сувга бир кечага термосда дам- ланади. Эрталаб бош терисига суртилади, чайиб ташлаш керак эмас.\nПиёздан бўтқа тайёрланади. Ўртача катталикдаги бош пиёз қирғичдан ўткази- лади, 1 чой қошиқ чакамуғ ёғи қўшилади ва аралаштирилади. Бош ювилганидан кейин, қоришма бошга суртилади, устидан рези- на қалпоқ кийилади. Ярим соат турганидан\nсўнг ювиб ташланади. Пиёз ўрнига бир бош саримсоқ пиёзни олиш мумкин.\nЭман дарахти пўсти қайнатмаси. 1 ош қошиқ ёш эман дарахти пўсти 1 стакан қай- ноқ сувга термосда бир кечага дамланади. Унга 1 чой қошиқ асал қўшилади ва бош те- рисига ишқалаб суртилади. Ярим соат тур- ганидан сўнг, илиқ сувда ювиб ташланади. Бу восита фақат ёғли себореяда қўллани- лади.\nСаримсоқ пиёз билан қичитқи ўт бўтқа- си яхши ёрдам беради. Бир бош саримсоқ пиез эзилиб майдаланади, унга тенг миқ- дорда янги узилган қичитқи ўт барглари ва икки ош қошиқ зиғир ёғи солинади. Бўтқа- ни бошга суртиб, устидан полиэтилен шап- ка кийилади ва икки соат ушлаб турилади. Қайин баргидан қайнатма қилинади (4 ош қошиғи бир литр қайноқ сувда қайнатила- ди) ва шу билан бошдаги бўтқа ювилади. Бу рецепт қуруқ себореяда қўлланилади.\n« ДЕРМАТИТ давоси\nПерорал дерматит давоси »


АҚШ: Марказий разведка бошқармаси Хитой таҳдидига қарши кураш марказини ташкил этади\n22 октябр 2021, Тошкент вақти: 08:59\nМРБ раҳбари Уильям Бёрнс\nАҚШ Марказий разведка бошқармасида (МРБ) “Хитойга доир амалиётлар маркази” номли янги тузилма ташкил қилинмоқда. Тузилма Хитой ҳукумати тарафидан бўладиган таҳдидларга қарши кураш олиб бориш билан шуғулланади. Бу ҳақда МРБ раҳбари Уильям Бёрнс маълум қилган.\n“Хитойга доир амалиётлар маркази” Пекин вужудга келтирган ва “махсус хизматлар фаолиятининг барча соҳаларига дахлдор” глобал зиддиятларга жавоб ўлароқ ташкил этилмоқда, дейилган бошқарма сайтидаги хабарномада.\nБёрнснинг баёнотида Хитой АҚШ учун XXI асрдаги энг катта геосиёсий таҳдид, деб аталган. Урғуланишича, МРБ Хитой халқига эмас, балки мамлакатнинг коммунистик ҳукуматига қарши курашади.\nАҚШнинг собиқ президенти Дональд Трамп маъмурияти Хитойда уйғурларнинг таъқиб этилишини “геноцид” деб атаган. “Камида 2017 йилдан бери Хитой Компартия назорати ва бошқаруви остида инсониятга қарши жиноятларни содир этиб келмоқда”, дейилганди давлат котиби Майкл Помпео баёнотида.\nВашингтон Пекинни саноат жосуслигида ва демократияга ҳужум қилаётганликда айблайди. Хитойга қарши курашни кучайтириш зарурлигини демократ сиёсатчилар ҳам, республикачилар ҳам мунтазам таъкидлаб келишади.\nАҚШ контрразведка хизмати раҳбарлари бутун дунё бўйича ўнлаб айғоқчилари фаолияти барбод бўлгани ҳақида резидентураларга маълумот йўллаганидан сўнг бир неча кун ўтиб янги марказ ташкил этилгани ҳақида хабар қилинмоқда, деб ёзган New York Times. 2017 йилда газета 2010 йилдан 2012 йилгача бўлган даврда Хитой махсус хизматлари МРБнинг ўндан ортиқ айғоқчисини зарарсизлантиргани ва ўлдиргани тўғрисида хабар берган.\nУильям Бёрнс МРБ “тажовузкор Россия, фитнакор Шимолий Корея, ёвлашган Эрон ҳамда терроризм” сингари бошқа йирик таҳдидларга ҳам “жиддий эътибор” қаратишда давом этишини қайд этган.


У мулоқот чоғида Ўзбекистоннинг замонавий ривожланиши борасидаги фикр-мулоҳазаларини баён этди.\n— Ҳозирги кунларда республикангизда жорий йилнинг 29 март куни бўлиб ўтадиган Президент сайловига фаол тайёргарлик кўрилмоқда, — деди Матье Булег. — Мамлакатингиз 1991 йили давлат мустақиллигини қўлга киритган пайтдан буён сиёсий, демократик, ижтимоий-иқтисодий соҳаларда қамровли ислоҳотларни ҳаётга татбиқ этиб, нафақат бу борада, балки маданий ва маънавий тараққиёт, кенг кўламли халқаро ҳамда минтақавий ҳамкорликни йўлга қўйишда ҳам салмоқли натижаларни қўлга киритди.\nШу ўринда сиёсий соҳада рўй берган ўзгаришларни алоҳида таъкидлашни истардим. Зеро, улар тараққиётнинг “ўзбек модели” асосидаги босқичма-босқич ислоҳотларни муваффақиятли амалга ошириш имконини яратиб бермоқда. Кучли фуқаролик жамиятини барпо этиш йўналишида қилинаётган ишлар эса мамлакатнинг замонавий ҳаётидаги эътиборга молик яна бир босқич ҳисобланади.\nЎтган йиллар давомида Ўзбекистон иқтисодиётида бозор муносабатлари асосларини яратиш, ишлаб чиқаришни диверсификациялаш ҳамда технологик модернизациялашга йўналтирилган тизимли ислоҳотлар ҳаётга жорий этилди. Халқаро андозадаги темир йўл ва автомобиль йўлларининг замонавий тармоғи барпо қилингани транспорт инфратузилмасини такомиллаштириш ҳамда XXI аср эҳтиёжларига мувофиқлаштириш имконини берди.\nХалқаро ҳамкорлик хусусида фикр юритганда, Ўзбекистон раҳбарияти олиб бораётган тинчликсевар ташқи сиёсат мамлакатингизнинг изчил ва барқарор ривожланишини ҳамда бутун минтақа тараққиётини таъминлашга хизмат қилаётганини айтиб ўтиш жоиз. Халқаро терроризм ва гиёҳвандлик моддаларининг ноқонуний савдосига қарши фаол кураш олиб бориш Ўзбекистон ташқи сиёсатидаги муҳим жиҳатлардан бири саналади.\nЮртингиз ҳудудида истиқомат қилаётган 130 дан зиёд миллат ҳамда элат вакилларининг тинчлик-осойишталикда ва ўзаро аҳилликда яшашини таъминлаш Ўзбекистон ички сиёсатидаги муҳим устуворлик ҳисобланиши ҳам диққатга сазовор. Жаҳон ҳамжамиятида дунёвий давлат сифатида танилган Ўзбекистон бугунги кунда кўпгина мамлакатлар учун диний бағрикенгликнинг ёрқин намунаси ҳисобланади.\nИжтимоий тараққиёт масаласи ҳақида тўхталганда эса, Ўзбекистон раҳбариятининг мазкур жабҳага қаратаётган улкан эътиборини таъкидлаш лозим. 2015 йил мамлакатда Кексаларни эъзозлаш йили деб эълон қилиниб, бунинг доирасида ҳаётга татбиқ этилиши режалаштирилган кўплаб тадбирлар нафақат кекса авлод вакиллари, балки мамлакат аҳолисининг турмуш фаровонлигини таъминлашда катта ижтимоий самарасини кўрсатиши аниқ.\nЎзбекистон Франциянинг Марказий Осиёдаги энг муҳим шериги ҳисобланади. 2015 йил ҳам мамлакатларимиз ўртасидаги икки томонлама муносабатларда муваффақиятлар йили бўлиб қолиши, шубҳасиз.\nМазкур рукндаги бошқа мақолалар: « Депутатлар Омбудсман ҳисоботини эшитдилар\tҚонун ижросига масъуллик — фаолият мезони »


Аллоҳ суйган бандалар: Тавба қилиш (5)\nBy Камолиддин Иноятуллоҳ on 06/29/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nСалафлар тавба ҳақида\nСаид ибн Мусайяб раҳимаҳуллоҳ деди: “Аллоҳ таолонинг: «Аллоҳ тавба қилиб Ўзига қайтувчи кишиларни мағфират қилувчидир» (Исро сураси, 25) ояти гуноҳ қилиб тавба қилган, сўнг яна гуноҳ қилиб тавба қилган киши ҳақида тушган”.\nТалқ ибн Ҳабиб раҳимаҳуллоҳ деди: “Бандалар Аллоҳ таолонинг ҳақ-ҳуқуқларини тўлиғича адо этишдан ожиздир. Шунинг учун тонг отганда ҳам, кун ботганда ҳам кўп-кўп тавба қилувчи бўлинглар”.\nАбдуллоҳ ибн Умар разияллоҳу анҳумо айтган: “Содир этган хатоларини эслаганида ич-этини еб, қалбини қўрқув босган кишининг гуноҳлари номаи аъмолидан ўчирилади”.\nРивоят қилинишича, банда бир гуноҳ қилади, қилган шу гуноҳига қаттиқ пушаймон бўлиб, ниҳоятда кўп афсус-надомат қилганидан охири жаннатга киради. Шунда шайтон: «Кошки уни шу гуноҳга туширмаганимда эди», деб қолади.\nҲабиб ибн Абу Собит раҳимаҳуллоҳ деди: “Қиёмат куни бандага гуноҳлари рўбарў қилинади. Гуноҳларидан бирини кўриб: «Мен бу гуноҳни қилганимдан қаттиқ пушаймон бўлган эдим», дейди. Шунда унинг бу гуноҳи кечириб юборилади”.\nРивоят қилинишича, бир киши қилиб қўйган гуноҳининг тавбаси ҳақида Ибн Масъуд разияллоҳу анҳудан сўрайди. Абдуллоҳ ибн Масъуд разияллоҳу анҳу олдинига ундан юз ўгиради, сўнг унга ўгирилиб қараса, кўзларидан ёш оқаётган экан. Шунда: “Жаннатнинг саккиз эшиги бор. Уларнинг ҳар бири очилиб ёпилиб туради. Фақат тавба эшигини ёпмаслик бир фариштага топширилган, у ёпилмайди. Амал қилавер, ноумид бўлма”, дейди.\nАбдураҳмон ибн Абу Қосим раҳимаҳуллоҳ айтади: “Биз Абдураҳим билан иккимиз кофирнинг тавбасини ҳамда Аллоҳ таолонинг: “Эй Пайғамбар, айтинг: агар куфрдан ва пайғамбарга адоват қилишдан тийилсалар, Аллоҳ уларнинг ўтган гуноҳларини кечиради” (Анфол, 38) оятини муҳокама қилдик. Шунда Абдураҳим: «Мен мусулмон киши Аллоҳ таоло ҳузурида бундан ҳам яхшироқ ҳолда бўлади деб умид қиламан», деди.\nАбдуллоҳ ибн Салом разияллоҳу анҳу деди: “Мен сизларга ё Аллоҳ юборган пайғамбардан ёки Аллоҳ туширган Китобдангина сўзлайман. Банда агар бир гуноҳ қилса, сўнг шу гуноҳига кўз очиб юмгунча муддат бўлса-да надомат қилса, ундан шу гуноҳи кўз очиб юмгунча вақтдан ҳам тезроқ ўчириб юборилади”.\nУмар разияллоҳу анҳу айтди: “Кўп тавба қилувчилар билан бирга ўтиринглар, чунки улар кўнгли энг юмшоқ инсонлардир”.\nҲасан Басрий раҳимаҳуллоҳ деди: “Мўмин киши ўз нафсига назоратчи бўлиб, Аллоҳ азза ва жалла учун уни ҳисоб-китоб қилиб туради. Нафсини шу дунё ҳаётида ҳисоб-китоб қилиб юрган кишиларга қиёмат куни савол-жавоб енгил бўлади. Дунёда нафсини ҳисоб-китоб қилмаган кишиларга қиёмат куни савол-жавоб қийин бўлади. Мўмин киши ўзи ёқтирган нарсага: «Ҳа, мен сени хоҳлайман, сенга истагим бор, лекин қасамки, сенга етишга ҳеч бир йўл йўқ, ҳайҳот, сен билан орамиз тўсилган», дейди. Мўмин бир ножўя ишни қилиб қўяди. Кейин ўзига келади ва нафсини маломат қилиб: «Нима қилиб қўйдим-а, менга бунинг нима кераги бор эди? Аллоҳга қасам, қайтиб бу ишга қўл урмайман, иншааллоҳ», дейди. Мўминларни Қуръон маҳкам боғлаб туради. Уларни ҳалокатдан тўсиб туради. Мўмин киши дунёда асирдир, ўзини озод қилиш ҳаракатида юради. То Аллоҳга йўлиққунига қадар хотиржам бўлмайди. Қулоғи, кўзи, тили ва бошқа барча аъзоларидан сўралишини билади” (Ибн Муборак. “ал-Зуҳд”, 103. Абу Нуайм. “ал-Ҳиля”, 2/157).\nВаҳб ибн Мунаббиҳ раҳимаҳуллоҳ деди: “Довуд оиласининг ҳикматларида келишича, оқил киши қуйидаги тўрт нарсага алоҳида вақт ажратиши лозим:\nПарвардигорига муножот қилишга;\nўзини ҳисоб-китоб қилишга;\nайб-нуқсонларини айтиб, холис насиҳат қиладиган биродарларини зиёрат қилишга;\nкўнгли тусаган ҳалол ва гўзал нарсалардан фойдаланишга. Бу иш ундан олдинги ишларга ёрдам беради, қалбдаги зерикиш ва чарчоқни ёзади.\nБундан ташқари, оқил киши ўз замонасини яхши англаши, тилини тийиши ва ўзини тузатиш билан овора бўлиши лозим.\nЯна, оқил киши қуйидаги уч нарса: охирати учун захира йиғиш, тирикчилигини ўнглаш ва ҳалолдан лаззатланиш учун саъй-ҳаракат қилиши лозим” (Ибн Муборак. “ал-Зуҳд”, 105).\nAvvalgi maqolaРажо ибн Ҳайва (2)\nKeyingi maqola Қиёматнинг катта аломатлари: Маҳдий чиқиши (6)


Юнусобод туман ИИБ мажлислар залида 4 июнь куни содир бўлган мудҳиш йўл транспорт ҳодисаси бўйича брифинг ўтказилди. Ушбу брифинг жабрланувчиларнинг оила аъзолари, журналистлар ва ИИВ масъул ходимлари иштирокида бўлиб ўтди.\nТадбир жабрланувчиларнинг оила аъзоларининг руҳий ҳолатлари ҳисобга олиниб камерадан фойдаланилмади.\nЙиғилиш ЙТҲ оқибатида вафот этган А.Г. хотирасига ҳурмат сифатида бир дақиқа сукут сақлаш билан бошланди.\nЙиғилишда масъул шахслар сифатида Тошкент шаҳар ИИББ тергов бўлими раҳбари полковник Зафар Алимов, Юнусобод тумани ИИО ФМБ бошлиғи полковник Олим Саидов, Жиноят ишлари бўйича Юнусобод тумани суди судьяси Аббосхон Шомаҳмудов ва Юнусобод тумани ИИО ФМБ тергов бўлими бошлиғи Сардор Мирзараҳимов қатнашди.\n«Аввало айтишимиз керакки, вафот этган ўсмир Юнусобод тумани аҳолисининг бир вакили, бир фарзанди эди. Биз бу ерга иккиюзламачилик ёки шундай бошқа мақсадда йиғилганимиз йўқ. Биз ҳозирги ҳолатга тўғри баҳо бериш учун йиғилдик.\nМаълум қиламизки, мазкур жиноят иши қонун доирасида олиб борилади ва айбдорга қонуний жазо берилади. Воқеа юзасидан 5 июнь куни жиноят иши қўзғатилган, гумонланувчи сўроқ қилинган. Сўнгра, уй қамоғи қўлланди. Суд-трасологик экспертизаси тайинланган ва натижаси бўйича хабар берамиз. Тергов жараёнларида ҳар 10 кунда сизларга (жабранувчиларга) маълумот бериб борамиз. Сизнинг ҳозирги ҳолатда адвокат олиш ҳуқуқингиз бор. Иш бўйича ҳужжатлар билан танишишингиз мумкин. Ҳар қандай вақт, 24 соат сиз учун тайёрмиз», дейди полковник Алимов.\nБрифинг иштирокчилари айни вақтда ижтимоий тармоқларда куракда турмас фикрлар билдиришдан тийилиш кераклигини айтишди.\nБрифингда ЙТҲ қурбони, марҳум А.Г.нинг отасига сўз берилди.\n«Мен ўзимни тутишга ҳаракат қиламан. Фарзандимизни энди ҳеч ким қайтара олмайди. Бу биз учун оғир мусибат бўлди. Бизнинг тушунмаган жойимиз: нега ўша аёл ҳодисанинг эртаси куни ҳам бемалол кўчада юриши, ишга бориши, шифохонага ҳам келишини қандай тушуниш мумкин? Ваҳоланки, бу аёл бизнинг фарзандимиз учун, қилган иши учун ибодат билан машғул бўлиши керакмасмиди? Булар менинг шунчаки саволларим, холос. Кимнидир айблаш, кимгадир биз учун бундай қилиб бер дейиш эмас.\nШунингдек, ҳозирги кунда кўчаларимизда автомобиллар жуда тезлик билан ҳаракатланмоқда. Маҳалланинг ичими ёки бошқа жойми фарқи йўқ. Биз боламизни йўқотдик, бошқалар йўқотмасин. Мен ҳозир сизлар билан ўз ҳисларимни бўлишяпман, холос. Бирор талаб қўймаяпман. Бизга ҳозир жуда ҳам оғир», дейди марҳумнинг отаси.\n«Биз ҳозир фақат қонун доирасида ҳаракат қиламиз. Қилган хатти-ҳаракатига баҳо бериб, тегишли чора кўриш. У аёлнинг кўнглида нима бор, буни ўзи билади. Лекин, ота-она сифатида шуни айтиш мумкинки, қонуний жазо бор ва бошқа жазо ҳам бор. Бу виждон, кўнгил билан боғлиқ», дея жавоб берди полковник Алимов.\nЙиғилиш давомида ҳодиса оқибатида жароҳатланган бола С.Я.нинг оила аъзолари бола тиббий муолажа қилинмагани, шунчаки ётиш буюрилганига норозилик билдирди. ИИВ ходимлари бу бўйича текширув ўтказилишини маълум қилишди.\nШунингдек, маълумот ўрнида гумонланувчи аёл 1999 йили ҳайдовчилик гувоҳномаси олгани айтиб ўтилди. Маълум қилинишича, аёл ўртада 8 йил машина ҳайдамаган, ҳалокатдан 6 ой олдин автомобиль минишни бошлаган.\nБош прокуратура матбуот хизмати мазкур иш прокуратуранинг алоҳида назоратида эканини маълум қилди.\n4 июнь куни Юнусобод туманининг 11-мавзесида соат 18:30да «Нексия-3» автомобили ҳайдовчиси мавзе ичидаги йўл четида турган 12 ёшли А.Г., С.И. ва С.Я.га келиб урилган, улардан бири А.Г воқеа жойида вафот этганди. С.И. олган тан жароҳатлари билан касалхонага ётқизилган, шифокорлар унинг ҳолатини барқарор деб баҳолашган. Учинчи бола - С.Я., амбулатор шароитида кўрикдан ўтказилиб, сўнг уйига жавоб берилган.


«Бунёдкор» Достон Ҳамдамов билан боғлиқ можароли вазиятга изоҳ берди - Offside.uz – Offside'да бўлинг, офсайдда қолманг!\n«Бунёдкор» Достон Ҳамдамов билан боғлиқ можароли вазиятга изоҳ берди\nТошкентнинг «Бунёдкор» клуби бош директори Мурод Алиев ва клуб бош мураббийи Миржалол Қосимов журналистлар билан учрашув вақтида жамоа футболчиси, айни вақтда Россиянинг «Анжи» клуби йиғинида бўлиб турган Достон Ҳамдамов билан боғлиқ можароли вазиятга изоҳ берди.\n— Достон Ҳамдамов билан боғлиқ вазиятга изоҳ берсангиз. Жамоа академиясидан яхши футболчиларни етиштириб чиқмоқда. Аммо уларнинг жамоани тарк этиши қандайдир можароли вазиятни юзага келтирмоқда. Клуб бунга қандай изоҳ беради?\n— Ҳамма кўриб-билиб турибдики, Ҳамдамов машғулотларимизда иштирок этмаяпти. Биздаги маълумотларга кўра, у Россиянинг «Анжи» клубида. Тўғри, «Анжи»дан хат келгани рост. Мендан олдин ишлаган раҳбарлар Ҳамдамов билан тузган битимда, унинг шартномани исталган вақтда бекор қилиш суммаси сифатида 300 минг евро товон пули ёзиб қўйилган. Футболчи қачон мустақил бошқа жамоа билан ўтказиши мумкин? Шартнома тугашига 6 ой вақт қолган бўлса, тўғрими. Ҳамдамовнинг эса «Бунёдкор» билан бир йиллик шартномаси бор эди.\nРоссия клубидан хат келганидан кейин, «Бунёдкор» клуби президенти Улуғбек Ашуров билан бу масалани муҳокама қилдик. Раҳбар Ҳамдамов жамоада қолишини истади ва футболчи учун сўралаётган сумма камлигини ҳам таъкидлади. Шундан сўнг, «Анжи»га жавоб хати ёзиб ўз шартларимизни маълум қилдик. ФИФА қоидалари бўйича билсангиз керак, футболчи 23 ёшгача бошқа жамоага кетадиган бўлса, у тарбия топган академияси учун ҳам маълум миқдорда компенсация тўланиши керак бўлади. Достон клуб академиясида 13 ёшидан буён тарбияланиб келмоқда. Жавоб хатида товон пулидан ташқари ФИФА талаби бўйича компенсация маблағини ўтказиб беришларини кераклигини билдирдик. Бу ерда биринчи навбатда клубнинг шаънини ўйладик. Иккинчидан, Ҳамдамов учун олинган пулидан тушадиган маблағни ҳам клубнинг харажатлари, ҳозир энг зарур бўлиб турган қарзларни ёпишга сарфлашни кўзлагандик. Ҳозирча бу борада ҳеч қандай жавоб бўлгани йўқ. Бу борада ЎФАга ҳам ПФЛга ҳам мурожаат қилиб чиқдик. Вазиятдан уларнинг ҳам хабари бор. Агар «Анжи» белгиланган талабларни бажаришини кутмоқдамиз.\nҲамдамов бу ерда нотўғри йўл тутди деб ўйлайман. Жамоа учун биринчи навбатда фидойи бўлиши керак. Бир футболчини тарбиялаб етиштириб, у профессионал футболчига айланиши учун қанча меҳнат, қанча вақт талаб қилинади. 50-100 тарбияланувчидан бу каби футболчи битта ёки иккита чиқиши мумкин. Афсуски, Ҳамдамовнинг агентлари унинг бошини турлича йўллар билан, фикрлар билан тўлдириб айнитишган.\nМай ойидан буён жамоада ишлаётган бўлсак, Қосимов ҳам, мен ҳам доим айтиб келамиз. Футболчи маълум мавқега эришиш учун кўп меҳнат қилиши керак, совринлар ютиши керак. Футболчи келажагини чет эл клуби билан боғламоқчи бўлса, унда танлов имконияти бўлиши керак. Қосимов футболчиларга доим уқтиради: «Сенга битта эмас, бир нечта клублардан таклиф тушсин. Сенда танлов имконияти бўлсин. «Аш-Шабоб»нинг таклифи маъқулми, ёки Россия клубинингми? Ана шунда сен ҳақиқий, ўзингни ҳурмат қилган футболчи бўласан».\nФутболчини ҳеч ким ушлаб қола олмайди. Биринчи навбатда унинг хоҳиши. Лекин шу жамоадан чиқдингми, шу жамоа билан шартноманг борми, кетаётганингга яраша, сени етиштириб чиқарган жамоага фойда келтирадиган ишни ҳам қилиш керак. Россия томони биз сўраган пулни тўлаб берса, бошқасига эътирозимиз йўқ», дея гапириб ўтди Алиев.\n02/03, 17:11 0


28.10.2019 18:00 0 2542\nҲаддан ташқари кўп хурмо истеъмол қилиш жиддий жарроҳлик аралашувига сабаб бўлади. 2019 йили февралда Москвада бир эркак ана шундай операцияни бошидан ўтказган. Пенсионер шифокорларга қорнидаги тўлғоқсимон оғриқ, кўнгил айниши, қайт қилиш, уч кундан бери ич келмаслигидан шикоят қилган. Кўп хурмо еб қўйиши оқибатида ўткир ингичка ичак бекилиб қолган. Операцияда маълум бўлишича, эркакнинг ошқозонида фитобезоар — ёт жисм юзага келган: у ҳазм бўлмайдиган дағал тўқималар тўпланиши натижасида ҳосил бўлган. Яқинда шунга ўхшаш ҳодиса бошқа бир беморда қайд этилди — у ижтимоий тармоқларда кенг муҳокама қилинмоқда, деб ёзади «aif.ru».\nошқозон хурмо фитобезоар\nМаслаҳат 01/05, 07:05\nАраб хурмосининг фойдаси\nЮрак хуружидан ошқозон қандай огоҳлантиради?


1. Сирлар кентига саёҳат\n2. Уйчи туманида янги насос станцияси ишга туширилди\n3. Энг яхши ибратхон ижодкор ким?\n5. Андижон-Москва темир йўл қатнови йўлга қўйилади\n6. Наманганда янги ноширлик уйи очилди\n7. Қамчиқда ФВВ машғулотлари бўлиб ўтди (+фото)\n8. Мингтепа 2000 йил аввал водийдаги энг йирик шаҳар бўлгани кашф этилди!\n9. Тоҳир Йўлдошнинг қора қилмишлари очиб ташланган "Муқаддас истак" фильми трейлери эълон қилинди\n10. ДУНЁ ЎРГАНСИН ДЎСТЛИКНИ ЎЗБЕК-ҚИРҒИЗГА ҚАРАБ!\n12. Наманганда водийда биринчи NetMarket маиший техника онлайн савдо дўконлари тармоғи иш бошлади!\n14. 7 июль. Давлат раҳбарининг Наманганга ташрифи. Шаҳар қиёфаси икки йил ичида буткул ўзгаради! Собиқ "Химзавод" туманга кўчирилиб, янги қувватда ишлайди\nҲозирда Наманган шаҳрининг Уйчи кўчаси улкан қурилиш майдонига айланган. Кўча бўйлаб, 437 хонадонга мўлжалланган 15 та кўп қаватли уйлар қурилмоқда. 2018 йилда шу кўчанинг ўзида Мусиқа мактаби, Оилавий поликлиникаси ҳамда 2 та макабгача таълим муассасаси қурилиши режалаштирилган. Бундан ташқари, Наманган шаҳрининг Ҳамроҳ, Қўқон, ҳамда Марғилон кўчаларида 2017-2019 йиллар давомида 875 хонадонга мўлжалланган 31 та янги кўп қаватли уйларни қуришга 285,0 млрд.сўм маблағ сарфланади. Ғалаба кўчасининг йўл-транспорт ва муҳандислик-коммуникация инфратузилмасини яхшилаш мақсадида 12,0 млрд.сўм иш бажарилади.\n15. Президентимиз Шавкат Мирзиёев Наманган вилоятига келди\nЎзбекистон Республикаси Президенти Шавкат Мирзиёев жойларда амалга оширилаётган бунёдкорлик ишлари, инвестиция лойиҳалари ижросининг бориши билан яқиндан танишиш, халқ билан мулоқот қилиш мақсадида 7 июль куни Наманган вилоятига ташриф буюрди.


"Вор в законе"ни қамоқдан ноқонуний бўшатишга алоқадорликда гумон қилинаётган вазир ушланди\n28 май 2020, Тошкент вақти: 05:03\nҚирғизистоннинг собиқ соғлиқни сақлаш вазири Динара Сагинбаева (олдда)\n“Қонундаги ўғри” Азиз Батукаевнинг қамоқдан ноқонуний озод қилиниши юзасидан жиноят иши доирасида Қирғизистоннинг собиқ соғлиқни сақлаш вазири Динара Сагинбаева қўлга олинди.\nБу ҳақда хабар қилган Қирғиз Республикаси ИИВ матбуот хизиматига кўра, Соғлиқни сақлаш вазирлигининг мансабдорлари А. Батукаевни қамоқдан озод қилиш мақсадида била туриб қонунга зид равишда унга «ўткир миелобласт лейкоз (М2-вариант)» ташхисини қўйган, бу ўз навбатида унинг жазодан озод қилинишига сабаб бўлган.\n“Қонундаги ўғри” Азиз Батукаевни ноқонуний озод қилиниши бўйича жиноий иш 2019 йил январда очилди. Бу иш бўйича унга саратон ташхисини қўйган шифокорлар ва лаборант айбланмоқда. Бундан ташқари бу иш бўйича собиқ амалдорлар ва депутатлар ҳам айбланмоқда.\nДинара Сагинбаева 2011-2014 йиллада соғлиқни сақлаш вазири лавозимини эгаллаган.\n2013 йилда Норин шаҳар суди шифокорларнинг хулосаларига кўра Азиз Батукаевни муддатдан аввал озод қилиш борасида қарор қабул қилган, у ўша куни Бишкекдан Россияга учиб кетган эди. Ҳодиса жамиятда катта шов-шувларга сабаб бўлди.


Хизбуллоҳ жанггарилари Суриядан чиқмоқчи эмас\nХизбуллоҳ ҳаракати етакчиси Хасан Насруллоҳ\n- Хизбуллоҳ жанггарилари Сурияда қанча муддат лозим бўлса. шунча туради, деб баёнот берди ҳаракат етакчиси Хасан Насруллоҳ пайшанба куни.\nМазкур ҳаракат жанггарилари Сурияда давом этаётган фуқаролар урушида президент Башар Асадга қарашли кучлар томонида туриб жанг қилмоқда.\nНасруллоҳнинг баёноти унинг Байрут шаҳрида Ашуро байрамини нишонлаётган ўн минглаб шиалар олдида қилган чиқиши чоғида янгради.\nЧоршанба куни БМТ Бош котиби Бан Ки Мун Хизбуллоҳ жанггариларини Суриядаги ҳаракатларини тўхтатишга чақирган эди.\nБош котиб, шунингдек, Суриядаги уруш қўшни Ливанга ҳам салбий таъсир қилаётганидан огоҳлантирган эди.


Ширин газли ичимликлар ҳар йили 184 000 кишининг ўлимига сабабчи бўлиши аниқланди » Ўзбекистон янгиликлари – Zamin.uz\nШирин газли ичимликлар ҳар йили 184 000 кишининг ўлимига сабабчи бўлиши аниқланди\n02 апрель 2017, 15:45\nШакарни ҳаддан зиёд миқдорда истеъмол қилишнинг зарари анчадан бери маълум. Энди эса олимлар қўрқинчли рақамларни эълон қилди: газланган ширали ичимликлар ҳар йили 184 000 нафар одамнинг ўлимига сабаб бўлаётган экан. Бу ҳақда «Популярная Механика» нашрига таяниб Соф.уз хабар берди.\nБостондаги (АҚШ) Тафтс унивеситети олимлари тадқиқотлари давомида ширин газланган ичимликларнинг (спорт ва энергетик ичимликлар билан бирга) юрак билан боғлиқ муаммолар, семириш, саратон ва қанд касали келиб чиқиши ҳамда ривожланишига таъсирини ўрганиб чиқди. Бунда ўзлари қўлга киритган маълумотлар ҳамда охирги 30 йил мобайнида ўтказилган кўплаб изланишлардан фойдаланди.\nМаълум бўлишича, бундай ичимликларни суиистеъмол қилиш оқибатида юзага келадиган касалликлардан ҳар йили 184 000 нафаргача бўлган одам ҳаётдан кўз юмар экан. Бунда қанд касалининг иккинчи турига 133 000, юрак ва қон-томир касалликларига 45 000, саратонга 6450 та ўлим тўғри келади.\nУмуман олганда, дунёнинг 50 дан зиёд мамлакатидаги 611 000 кишининг касаллик тарихи ўрганиб чиқилган. 20 та энг юқори кўрсаткичга эга давлатлардан 8 таси Лотин Америкаси ва Кариб ҳавзасида жойлашган, бу ерларда эса газланган ичимликлар жуда оммалашган. Мексикада ширин ичимликлар 45 ёшгача бўлган инсонлар ўлимининг 30 фоизига сабаб экан, ундан ташқари, бу мамлакатда аҳолининг 10 фоиздан ортиғи қанд касалига чалинган.\nАҚШ фуқаролари бир кунда ўртача 22,2 қошиқ шакар истеъмол қилар экан ва бу асосан ширин ичимликлар орқали бўлади. Шифокорларнинг таъкидлашича, бундай маҳсулотларни ишлаб чиқарувчилар шакарни фақат таъмни яхшилаш учун қўшади, оқибатда озуқа қуввати ўрнига киши ортиқча калорияларга эга бўлади, бу эса вазн ортиши ҳамда юрак ва қон-томир муаммоларига олиб келади. Шакарсиз чой оммалашган Японияда, аксинча, ширин ичимликлар туфайли юзага келадиган касалликлардан ўлиш ҳолатлари камдан – кам учрайди.\nЯнгиликлар » Ҳаёт тарзи » Ширин газли ичимликлар ҳар йили 184 000 кишининг ўлимига сабабчи бўлиши аниқланди\n14:57 Организмдаги қанд миқдорини меъёрда ушлаш йўли топилди


Оғир атлетика: Тошкентдаги ЖЧ олдидан ташкилий қўмита йиғилиши ўтказилди / Olamsport.com\n05 дек 14:02\nОғир атлетика: Тошкентдаги ЖЧ олдидан ташкилий қўмита йиғилиши ўтказилди\n7-18 декабрь кунлари оғир атлетика бўйича катталар ўртасидаги жаҳон чемпионати илк маротаба Тошкент шаҳрида ўтказилади.\nШунингдек, 19-21-декабр кунлари пойтахтимизда Халқаро оғир атлетика федерациясининг навбатдаги Конгресси ҳам ташкил этилиши режалаштирилган.\nШу муносабат билан бугун “Юнусобод” спорт мажмуасида жаҳон чемпионатини ўтказиш бўйича ташкилий қўмита йиғилиши бўлди. Унга Туризм ва спорт вазири ўринбосари Авазжон Каримов раислик қилди.\nТаъкидлаш лозим, мазкур жаҳон чемпионатида дунёнинг 90та давлатидан жами 480 нафар спортчи (шундан 190 нафари аёллар) 20та вазн тоифасида 60та медаллар жамланмаси учун баҳс олиб боришади.\nСайёрамизда пандемик вазият яна жиддий тус олаётган бўлишига қарамай, дунё спорт жамоатчилиги Ўзбекистондаги вазиятдан хотиржам ва шу боис Тошкентдаги мусобақага жаҳоннинг деярли барча етакчи давлатлари иштирок этиш истагини билдиришмоқда.\nЙиғилишда жаҳон чемпионатини юқори савияда ўтказиш, меҳмонларни кутиб олишдан тортиб мусобақа жараёнларигача халқаро талаблар даражасида ташкил этиш кераклиги таъкидланди. Бу йўлда барча вазирлик ва идоралар ҳамжиҳатликда ҳаракат қилиши лозим.\nЗотан, ушбу жаҳон чемпионати каби нуфузли мусобақалар Ўзбекистон томони учун Тошкент-2025 ёшлар ўртасида Осиё ўйинлари олдидан ўзига хос имтиҳон вазифасини ўтаб беради.


Мусавий қайта сайлов ўтказишга чақирмоқда\n26 июн 2022, Тошкент вақти: 10:10\n12 июн кунги сайловда мағлуб бўлган ислоҳотчи номзод Мир Ҳусайн Мусавий Теҳрондаги намойишда қилган чиқиши чоғида янги сайловда иштирок этишга тайёр эканини маълум қилди.\nАҳмадийнажоднинг қайта сайланишига қарши Теҳронда ўтказилган намойишда Мусавийнинг юз минглаб тарафдори қатнашди.\nЭрон Ички ишлар вазирлигининг таъқиқ жорий этишига қарамай мухолифатчилар Инқилоб хиëбонида тўпланиш режасини бекор қилмади.\nРойтерс ахборот агентлиги Мусавий ва президент Аҳмадийнажод тарафдорлари ўртасида муштлашувлар рўй бергани тўғрисида хабар тарқатди.\nЭрон Олий руҳонийси Оятуллоҳ Али Ҳоманайи ўтган ҳафта бўлиб ўтган президентлик сайловида жиддий қонунбузарликлар қайд этилганига оид баёнотлар юзасидан текширув ўтказишга топшириқ берди.\n12 июн кунги сайловда Маҳмуд Аҳмадийнажод ғалаба қозонгани эълон қилингандан сўнг ислоҳотчи номзод Мусавийнинг минглаб тарафдорлари Теҳрон ва бошқа шаҳарларда норозилик акциялари уюштирди. Намойишлар чоғида Мусавий тарафдорлари ва полиция ўртасида тўқнашувлар рўй берди.\nМусавий ҳукуматни сайлов натижаларини бекор қилишга чақирди.\nАҳмадийнажод эса жума кунги сайловдаги ғалабаси ҳақонний бўлганини таъкидлади.\nАйни пайтда Люксембургда учрашаётган ЕИ Ташқи ишлар вазирлари Теҳрондаги намойишчиларнинг полиция тарафидан калтакланишидан хавотир билдириб, Эрон ҳукуматини мухолифат иддаолари юзасидан текширув ўтказишга чақирди.


Қандай қилиб бухгалтер янги ишга киришиб кета олади | NORMA.UZ\nҚандай қилиб бухгалтер янги ишга киришиб кета олади\nЯнги жойда биринчи кун ишлаш – масъулиятли палла. Нимага эътибор бериш керак, нималарни назардан қочирмаслик лозим? Пойтахтдаги корхоналарда бош бухгалтер бўлиб ишлаб, катта тажрибага эга бўлган эксперт Ольга Шабанова маслаҳат беради.\nМоҳиятга назар ташланг\nМеҳнат шартномаси тузилгандан кейин биринчи навбатда корхона бухгалтериясига назар ташланг ва унинг моҳиятини ўрганинг. Барча жиҳатларни ўзингиз ўрганиб чиққанингиз мақсадга мувофиқдир.\nЗарурий тартиб-таомил – моддий мол-мулкни инвентарлашдан ўтказиш. У 19-сонли Бухгалтерия ҳисобининг миллий стандартига мувофиқ ўтказилади. Инвентарлаш ташкилотнинг мол-мулки ҳақиқатда мавжудлигини ва унинг ҳолати ҳисобдаги маълумотларга мувофиқ келишини текшириш учун ўтказилади.\nКейинги қадам – ишларни қабул қилиш-топшириш далолатномасини расмийлаштириш. Қонунчиликка биноан мазкур тартиб-таомил мажбурий ҳисобланмайди, лекин уни ўтказиш сизнинг манфаатингиздаги ишдир. Қабул қилиш-топшириш далолатномаси қайси ҳужжатлар жойида турибди, қайсиларини тиклаш кераклигини тушуниб етишингизга ёрдам беради. Келгусида раҳбарият «Биздаги барча ҳужжатлар жой-жойида турар эди, сиз эса анчасини йўқотиб юборибсиз» деганга ўхшаш иддаоларни ҳам қила олмайди.\nҚабул қилиш-топшириш далолатномаси эркин ҳолда тузилади. Барча ҳужжатларни унда кўрсатишнинг имкони йўқ албатта. Папкаларни рўйхатдан ўтказиш билан кифояланинг. Аслида далолатномани олдинги бухгалтер билан тузиб, корхона раҳбарининг имзосини қўйдириб олсангиз – айни муддао бўларди. Олдинги бухгалтер бўлмаган тақдирда эса рўйхатни раҳбар билан бирга тузинг.\nПапкадаги барча ҳужжатларнинг бутлиги ва сақланганлигини амалда текшириш жуда қийин. Бу катта ҳажмдаги ишдир. Мазкур жараёнда олдинги бухгалтернинг хатоликлари юзага қалқиб чиқишига тайёр туришингиз керак.\nБухгалтерия ҳолати тўғрисидаги умумий тасаввурга эса айланма-сальдо ведомостини ўрганиш орқали эга бўлиш мумкин. Рўйхатни биргаликда тузаётган масъул шахс ведомостда кўрсатилган ҳар бир рақамни ҳужжат билан тасдиқлашини илтимос қилинг.\nХатолар устида ишлаш. Биринчи қадам\nОдатда текширув вақтида бухгалтерия ҳисобида хатоликлар аниқланади. Ишларни қабул қилиш-топширишда юзага қалқиб чиқадиганлари – бу катта хатоликлар ҳисобланади. Майда хатолар – алоҳида ҳужжатларнинг етишмаслиги ва уларда қайд этилган ҳисоб-китоблардаги ноаниқликлар аниқланиши мумкинлигига ҳам тайёр туриш лозим. Олдинги бухгалтернинг хатолари учун сизни жазолай олишмайди. Лекин амалдаги бухгалтер сифатида, аввало, улар янги хатоликларга йўл очмаслиги, қолаверса, солиқ ва назорат органларининг даъво қилишига сабаб бўлмаслиги учун ҳам сиз хатоларни тузатишингиз керак.\nХатоларни тузатишга киришишдан олдин корхонанинг ҳисоб сиёсатини пухта ўрганиб чиқинг. У раҳбар томонидан тасдиқланган бўлиши керак. Ушбу ҳужжатда хўжалик юритувчи субъект томонидан бухгалтерия ҳисобини юритиш ва молиявий ҳисоботни тузиш учун қабул қилинадиган усуллар жамланмаси, уларни гуруҳлаш услублари ҳамда хўжалик фаолияти далилларини баҳолаш, активлар қийматини сўндириш, ҳужжатлар айланиши, инвентарлашни ташкил этиш йўл-йўриқлари, бухгалтерия ҳисоби счётларини қўллаш усуллари, ҳисоб регистрлари, ахборотга ишлов беришнинг тизимлари ҳамда бошқа тегишли усуллар, йўл-йўриқлар ва услублар келтирилади.\nАгар ҳисоб сиёсати бўлмаса, уни 1-сонли Бухгалтерия ҳисобининг миллий стандартига амал қилоган ҳолда ишлаб чиқиш зарур. Ушбу ҳужжат янги корхона учун тайёрланаётгани йўқ, шу сабабли ташкилотда шаклланган бухгалтерия ҳисобининг анъаналарини ҳисобга олиш даркор. Бу ишда молиявий хизматга масъул бўлган барча мутахассислар яқиндан ёрдамчи бўлишлари даркор.\nКелгусида ҳисоб сиёсатидан нафақат хатоларни бартараф этишда, балки бухгалтерия ҳисобини юритишда ҳам фойдаланиш зарур бўлади.\nХатоларни қанчалик тез бартараф этиш керак?\nУларни аниқланган заҳоти, иложи борича тезроқ «йўқотиш керак». Лекин кундалик муҳим ишлар орасида ҳужжатларни тиклаш беихтиёр иккинчи ўринга тушиб қолади. Хатоларни бўш дақиқаларда, баъзида эса бунинг учун ишдан кейин қолиб тузатишга тўғри келади. Шунинг учун иш юкини оқилона тақсимлаган маъқул.\nХатоларнинг умумий ҳажмида биринчи навбатда тузатилиши керак бўлганларини ажратиб олинг. Бу солиқлар тўланмай қолишига олиб келган хатолардир. ЯСТ тўловчиларида бу хатолар, қоида тариқасида, корхонанинг даромадлари, иш ҳақини ҳисоблаб ёзиш ва дивидендларни тўлашда акс эттирилган счётларда бўлади. Солиқ солишнинг умумбелгиланган тизимидаги корхоналарда иш мураккаброқ – харажатларга ҳам назар ташлаш керак. Агар айрим шартнома ва ҳисобварақ-фактуралар йўқотилган бўлса, тегишли ҳамкорлар билан боғланган ҳолда уларни қайта тиклаш керак.\nАрифметик хатоларни тузатиш бюджетга қўшимча тўловлар ва ҳисоботларни қайта топширишни талаб қилади. Бу ўринда солиқ органлари сизнинг ташкилотингизга нисбатан қўллаши мумкин бўлган жазо чораларига ҳам тайёр туришингиз лозим. Бироқ улар туфайли айбни эътироф этиб, солиқ идорасига боришни кейинга сурмаслик керак. Хатолар текширувлар вақтида аниқлангудек бўлса – жазо янада қатъий бўлиши ва шахсий тус олиши (ходимларга нисбатан қўлланилиши – таҳ.) ҳам мумкин .\nСолиқларни ортиқча тўлашга олиб келган хатоларни тузатиш ҳолларида ҳам ҳисоботлар қайта топширилади. Тўғри, ушбу тартиб-таомилнинг оқибатлари янада манфаатлироқ, чунки келгуси даврда қайта ҳисоблаш суммаси баробарида кам тўлаш лозим бўлади.\nБошқа барча хатолар юзасидан қуйидагиларни тавсия этаман: улар аниқлангани сари раҳбарни хабардор қилиб бориш, бартараф этиш эса келгусидаги ҳисоб-китоблар учун зарур бўлганда ёхуд бўш вақтда амалга оширилади.\nТаҳририятдан: Янги иш жойида корхонанинг хусусияти билан боғлиқ бўлган мураккабликлар юзага келиши мумкин. Зарур билимларни Norma профессионал ривожланиш марказида олиш мумкин. Ҳавола орқали ўтиб, сизни қизиқтирган семинар ва курсларни танлашингиз мумкин. Дарвоқе, Ольга Шабанованинг «Бухгалтерия ҳисобининг асослари» навбатдаги ўқув курсига тингловчиларни тўплаш бошланди. Бу ерда ёзилиш мумкин.


Жанубий Кореяда турли давлат органларига янги раҳбарлар тайинланмоқда\n15:54 / 03.11.2016\nЖанубий Корея президенти Пак Кин Хе мамлакатдаги сиёсий инқироз туфайли ўзига тушаётган босим сабаб турли раҳбарларни ўзгартираяпти. Бу ҳақда Ёнхап агентлиги хабар қилмоқда. Бу сафар у ўз маъмурияти раҳбарини вазифасидан озод этган ва унинг ўрнига шу пайтга қадар Президент ҳузуридаги миллий ярашиш қўмитаси раиси бўлган Хан Гван Окни тайинлаган.\nБундан ташқари, давлат раҳбари Ху Вон Жени ўзининг янги сиёсий котиби лавозимига тайинлаган.\nАгентликка кўра, Пак Кин Хе ўзининг собиқ котиби Ан Чон Бомнинг қўлга олинганини тасдиқлаган. Ан Чон Бом йирик компаниялардан президент дугонаси Цой Сун Сил назоратидаги жамғармаларга пул ўтказишда таъмагирлик қилишда гумон қилинмоқда.\nАввалроқ, Жанубий Корея президенти Пак Кин Хе сиёсий можаро сабаб бош вазирни алмаштирган эди.\nЖанубий Корея Пак Кин Хе сиёсий инқироз


ТОШКЕНТ, 7 дек - Sputnik. Ўзбекистон бўйлаб "Янги Ўзбекистон - янги сайловлар" миллий акцияси ўтказилади.\nМСК раиси Ўзбекистонда мухолифатчи партиялар пайдо бўлишини истисно қилмади\n14 декабрь куни республиканинг барча ҳудудлари бўйлаб бир вақтнинг ўзида кенг жамоатчилик учун оммавий тадбирлар ўтказилиши режалаштирилган. Бу ҳақда “Юксалиш” умуммиллий ҳаракати матбуот хизмати маълум қилмоқда.\nТадбир давомида таниқли инсонлар билан учрашувлар ташкил этилиб, сайловга тайёргарлик жараёнлари, қонунчиликдаги ўзгаришлар ҳақида ахборотлар берилади. Шунингдек, мусиқий дастурлар ва турли викториналар ўтказилади. Сайловлар ҳақида барча маълумотлар содда ва тушунарли тилда аҳолига етказилади.\nҚайд этилишича, айни дамда акция формати ишлаб чиқилмоқда. Шу боис “Юксалиш” умуммиллий ҳаракати барча таклифлар учун очиқ бўлиб, барча манфаатдор вазирлик ва идоралар, бизнес вакиллари, сиёсий партиялар ва бошқа жамоат ташкилотлари бевосита ҳамкорлик ўрнатишлари мумкин.\nТадбирларни янада самарали ўтказиш борасида фикр ва таклиф билдириш истагида бўлганлар “Юксалиш” УМҲ офиси ёки ҳудудий бўлинмаларига тақдим этишлари мумкин.


UzAutoMotors - xabar.uz\nАкция 2020 йилнинг 11 дан 31 январига қадар давом этади. Автомобилларни ушбу шартларда Ўзбекистондаги барча расмий дилерлардан харид қилиш мумкин.\nUzAuto Motors компанияси ижтимоий тармоқларда тарқалган, Самарқандда фуқаролар автосалонда тунаб қолаётганлигига оид хабарлар юзасидан қуйидагиларни маълум қилади.\nUzAuto Motors янги автомобиллар беришни вақтинча тўхтатди\nUzAuto Motors АЖ томонидан харидорларга янги автомобил етказиб бериш икки кунга тўхтатилади. Аммо дилерлар томонидан автомобил харид қилиш учун янги шартномаларни тузиш давом этади. Бу ҳақда матбуот хизмати томонидан хабар берилди.\nUzAuto Motors нинг Хоразм филиали ишлаб чиқариш линияси конвейеридан 200 мингинчи атвомобиль чиқди. Юбилей модели Damas автомобили бўлди.\nРоссияда автомобилни йиғадиган корхона очиш ҳам режалаштирилган.\nҲар бир инсоннинг орзуси — автомобил сотиб олиш. Кейин эса иккинчи орзу пайдо бўлади — ўша автомобилни янгироғига алмаштириш. Чунки ҳар доим битта машина миниб юрмайсиз-ку, тўғрими?!\nЎзбекистонда энг кўп сотилган автомобил маркаси маълум бўлди. Бу ҳақда «Ўзавтосаноат» матбуот хизмати хабар бериб ўтди.


«iPhone X» ва «Galaxy S9+»нинг самарадорлик...\n10.03.2018 19:14 0 1173\nФото: «Daily Star»\nАйни дамда дунёдаги энг етакчи смартфонсозлар «Apple» ва «Samsung» эканлиги маълум. Хўш, уларнинг энг сўнгги флагманлари – «iPhone X» ва «Galaxy S9+» моделларининг самарадорлиги, амалда ишлаш тезлиги қай даражада?\n«Терабайт» нашрининг ёзишича, «Tom’s Guide» сайти шарҳловчилари бу масалага жиддий қизиқиб қолишди ва етакчи смартфонларни «жонли» тарзда, яъни амалда ишлатиб кўриб, тезлигини ўзаро таққослашди.\nАввало, синтетик тестлардаги кўрсаткичларга назар солсак. Мобил қурилмаларнинг умумий самарадорлигини баҳоловчи «Geekbench 4» бенчмаркида кўп ядроли режимдаги синовда «iPhone X» модели 10357 балл, «Galaxy S9+» эса атиги 8295 очко олган. «OpenGL ES 3.0» бенчмаркида эса, «Unlimited» режимида купертинолик флагман 4994 балл, унинг жанубий кореялик рақиби эса 4634 балл тўплаган. «Samsung» флагмани фақат «3DMark Sling Shot» тестидагина юбилей айфонидан юқори очко олган: тегишлича 5793 ва 3998 очко.\nХуллас, «Tom’s Guide» тестлари натижаси қизиқ чиқди. Икки дақиқалик видеофайлни «Adobe Premiere Clip» ёрдамида қайта кодлаш (перекодировка) учун «iPhone X» атиги 42 сония вақт сарфлади. «Galaxy S9+»га эса айни шу вазифани бажариш учун 2 дақиқаю 32 сония керак бўлди. Шунингдек, «Injustice 2» ўйинини очиш учун «Apple» флагманига 13 сония кифоя қилди, «Galaxy S9+» эса бу ишни 20 сониядагина уддалай олди.\nБу синовларда «iPhone X» яқиндагина тақдим этилган «Galaxy S9+»га нисбатан тезроқ ишлаши аён бўлди.\niPhone Х Galaxy S9


ТИЛАНЧИ ЧОЛ ҲИКМАТЛАPИ - AmuNews.uz - энг сўнгги янгиликлар\nМаҳалла гузарида икки нуроний киши ўтирибди. Улардан бири ниманидир сўзлар иккинчиси эса жим эшитарди. Чолларга салом бердим, ровий алик олди. Тингловчи назаримда эшитмади. Сўзловчи гапини давом эттирди: "Ҳамма жойда ва ҳамма замонларда бўлганидек гавжум бозор эди. Кенг саҳндаги устунларнинг бирига елка бериб ўтирадиган тиланчи чолга ҳам ҳамишагидек кўпчилик эътибор қилмас, кўнглига келгани бир-икки чақа ташлар, чолнинг "Одам бўл!” деган бўғиқ хитобига парво қилишмасди.\nБир яхши кунда унинг кўнглига келган савол ўзига қизиқ туюлди ва тушлик маҳалида дўконини ёпиб чол ўтирадиган томонга йўл олди. У доимгидек ҳазин қиёфада кўзларини бесабаб артиб-нетиб ўтирарди. Йигит унинг дўпписига танга ташлади ва одатий сўзларни эшитди: "Одам бўл!” Чол ҳатто йигитнинг юзига бош кўтариб қарамади ҳам.\n…новвот тарозилаётган тошбақани, ун сотаётган майнани, "Кеб қолинг, бахтингизни синаб кўринг” деб қичқираётган тулкини, ўроқ ясаб ўтирган темирчи йўлбарсни, унинг олдида қоп елкалаб тик турган қўйни, очиқроқ жойда тамаки тортиб турган бир жуфт каламушни ва яккам-дуккам одамларни ҳам кўрди савдогар йигит…\nЧол жавоб бермади. Йигит унинг жимлигини ўзича тушунди ва дўппига яна танга ташлади. Мўйсафид эса тағин "Одам бўл!” деб хитоб қилди. Йигит энди кўзига ёш келгании ўзи ҳам илғамай гапга тушди.\n- Ота, мен олис юртдан келдим. Айт-чи, бу шаҳарнинг одамлари ўзи қанақа, яхшими, ёмонми?\n- Аввал сен айт, — дебди тиланчи чол - шаҳрингдаги одамлар қанақа эди, яхшимиди, ёмонмиди?\n- Эҳ,ота, мен айтмай, сен эшитма. Ўша шаҳар одамларидай муттаҳамларни кўрмаганман, бу ерларга ўшаларнинг дастидан қочиб келдим.\n- Овора бўпсан,бу ердаям худди ўшанақа одамлар яшайди. — деб ғамгин бош чайқабди тиланчи чол.\n- Ота, мен ҳозиргина қўшни юртдан келган карвондан тушдим. Иложи бўлса шаҳрингизга оиламни олиб келмоқчиман. Айт-чи, бу шаҳарнинг одамлари ўзи қанақа, яхшими, ёмонми?\n- Меҳмон, — дебди тиланчи чол бошини ҳам кўтармай, — ўша сен яшаган шаҳрингдаги одамлар қанақа эди, яхшимиди, ёмонмиди?\n- Зарурат бўлмаса шаҳримни тарк этмасдим. Чунки мен яшаган шаҳар аҳли жуда меҳрибон, саховатли ва меҳмондўст одамлар.\n- Куйинма,бу шаҳардаям худди ўшанақа меҳрибон, саховатли ва меҳмондўст одамлар яшайди. — деб бошини кўтариб йигитнинг кўзларига тикилибди тиланчи чол.\n- Бу нима қилиқ, бирига шаҳримизни ёмон дейсан, иккинчисига яхши дейсан? Қанақа одамсан ўзи?\n- Ҳамшаҳар, — дебди тиланчи чол бошини ғамгин чайқаб. — Бирига шаҳримизда ёмон кўпаймасин, иккинчисига яхши кўпайсин деган ниятда ўша гапларни айтдим. Инсон ёмонлик изласа ёмонлик, яхшилик изласа яхшилик топади..


20:06 / 22.03.2016\nФИФАнинг Ахлоқ бўйича қўмитаси Франц Беккенбауэр ва Немис футбол иттифоқи (DFB) аъзолари бўлган 5 нафар собиқ амалдорга нисбатан иш очди. Бу ҳақда ташкилот сайтида хабар қилинган.\nУшбу шахслар Германиянинг 2006 йилги жаҳон чемпионати мезбонлигини қўлга киритишида коррупцияга қўл ургани гумон қилинаётганди.\nБундан олдинроқ, Беккенбауэр ФИФА қўмитаси билан ҳамкорлик қилишни истамаганди ва жаримага тортилганди. DFB ҳам 2006 йилги мундиалга мезбонлик қилиш қўмитасига бошчилик қилган Беккенбауэрга нисбатан иш очганди.\nФИФА ахлоқ қўмитасининг мустақил тергов палатаси ФИФА президенти Йозеф Блаттер, УЕФА президенти Мишель Платини ва ташкилотнинг собиқ бош котиби Жером Валькега қарши тергов ишлари давом этаётганлигини тасдиқлаган.


Ҳамиджон Ҳомидий. Одамуш-шуаро - Абу Абдуллоҳ Рудакий - www.ziyouz.uz\nБош саҳифа Илм ва фанАдабиётҲамиджон Ҳомидий. Одамуш-шуаро — Абу Абдуллоҳ Рудакий\nАраблар истилосига барҳам берилиб, марказлашган давлат барпо этилгач, Хуросону Мовароуннаҳрда илм-фан, маданият, адабий ҳаёт, ҳунармандчилик, савдо-сотиқ гуркираб ривожланади. Айниқса, давлатнинг қудрати Амир Наср ИИ Сомоний (914 — 943) даврида янада ошади. У шаҳару қишлоқлардан, узоқ-яқиндан аҳли ҳунар, илм-адаб аҳлини марказ Бухорога тўплайди, уларнинг фаолиятига шароит туғдириб беради, ҳомийлик қилади. Шеърият ва мусиқада шуҳрати ошган Рудакий ҳам саройга чақиртирилади. Натижада шоир бутунлай ижодга шўнғиб кетади: қасидалар, ғазаллар, рубоий, қитъа, достонлар яратади. Унинг обрўси ортиб, бойлиги ҳам ошиб боради. Бу хусусда машҳур тарихчи, адиб ва адабиётшунос Муҳаммад Авфий «Лубоб ул-албоб»(1222) тазкирасида қуйидагиларни ёзган: «Рудакий уста чолғучи бўлиб етишгач, унинг овозаси бутун оламга ёйилди. Хуросон амири Наср бинни Аҳмад Сомоний уни ўзининг яқин кишилари қаторига қўшгач, у юқорилаб кетди, унинг бойлиги эса ҳаддан ташқари кўпа¬йиб кетди… Ундан кейинги шоирлар орасида ҳеч кимга бундай бойлик насиб этмади ва ҳеч ким унинг¬дек бахт эгаси бўлолмади».\nРудакий қасида жанрининг энг мумтоз намуналарини яратган. «Бухоро», «Майнинг онаси», «Қариликдан шикоят» сингари асарларида шоир, бир томондан, ватанпарварлик, инсондўстлик, меҳнатсеварлик, умрнинг қадрига етиш хусусида жўшқин фикрлар юритса; иккинчи томондан, гўзал табиатни севиш, ҳамиша шоду хуррам яшашга ундайди. Сомоний зодагонлар мад¬ҳига бағишланган қасидаларда эса, шоир кўпроқ уларнинг давлат равнақи йўлидаги хизматларини, халқ фаровонлигини оширишдаги саъй-ҳаракатларини таърифлашга интилган. Рудакий асарлари ўта содда, равон бир усулда — саҳли мумтанеъ — осону номумкин усулида ёзилган. Ўтмишда жуда кўп форсийгўй шоирлар унинг асарларига ўхшатма, тазминлар ёзган. Аммо бирон ижодкор Рудакий даражасига етолмаган. Жумладан, «Бўйи жўйи Мўлиён ояд ҳаме…» деб бошланадиган Бухоро қасидасига форс-тожик адабиёти классикларидан 120 шоир назира ёзган. Аммо биронтаси асл матн даражасига етолмаган: вазн, оҳангини топганлар мавзуда қоқилган, мавзуни нишонга тўғри ола олганлар эса, мусиқийлик, қофияни уддалай олмаганлар…\nКимда-ким ҳаётдан олмаса таълим,\nБадбахт эрур кимки, бермас ҳам емас,\nЕб ҳам эҳсон қилган хушбахт умрбод.\n← Аввалги Аввалги Корея Республикаси таълим тизими\nКейинги → Кейинги: Совуқ ҳудуддаги қайноқ ҳаракатлар


Ҳамидулла Акбаров: “Энг катта ўғри — вақт ўғриси” (2009) — www.ziyouz.uz\nБош саҳифа СуҳбатларҲамидулла Акбаров: “Энг катта ўғри — вақт ўғриси” (2009)\nЧоп этилган 20.11.2015 МуаллифZiyouz.uz\nЎзбек халқи қадимдан кўп қиррали маданият, урф-одат ва санъатга бой миллатдир. Шу жумладан, ўзбек кино санъатининг ҳам ўзига хос тарихи, ўрни ва салмоғи мавжуд. Шубҳасиз, кино санъати ҳам севимли, таъсирчан ва катта тарбиявий аҳамиятга эга бўлган санъат ҳисобланади. Унда акс этган ҳар бир лаҳза инсоннинг маънавий, ахлоқий жиҳатдан камол топишида, қолаверса, бадиий маданиятимизнинг юксалишида муҳим аҳамиятга эга. Зотан, бугун глобаллашув даврида ҳаётимизга фан, техника янгиликлари шиддат билан кириб келган бир даврда юксак фильмларга бўлган талаб ва эҳтиёж ҳар қачонгидан ортиб бормоқда.\n«Ўзбеккино» миллий агентлиги қошидаги экспертлар кенгашининг аъзоси, профессор Ҳамидулла Акбаров билан бўлиб ўтган суҳбатимиз мавзуси айнан ўзбек кино санъатининг ҳаётимизда тутган ўрни, ҳозирги пайтда яратилаётган фильмларнинг ютуғи-ю камчиликлари ва бу борадаги айрим муаммолар хусусида бўлди.\n— Бугун фильмлар яратиш ва уларнинг сифатини яхшилаш борасида жиддий ишларга қўл урилмоқда. Бунинг ёрқин самараси сифатида кейинги йилларда юртимизда қандай бақувват фильмлар яратилди?\n— Мустақиллик шарофати туфайли юртимизда юксак тарбиявий аҳамиятга молик, эстетик қиймати баланд киноасарлар яратилаётганидан мамнунмиз, албатта. Шу ўринда истиқлол йилларида ишланган «Ёлғиз ёдгорим», «Қор қўйнида лола», «Ўтов» сингари қатор асарлар томошабинлар қалбидан жой олганини алоҳида таъкидлаб ўтиш жоиз деб биламан. Ўзим «Ўзбеккино» миллий агентлиги қошидаги экспертлар кенгашининг аъзоси бўлганим учун ҳам ҳар бир янги кино асарини синчиклаб кўраман. Агар бу соҳада ижодий янгиликларни ҳис қилсам, фикр-мулоҳазаларимни телевидение ёки матбуот орқали билдиришга эҳтиёж сезаман.\nКейинги йилларда ўзбек кино санъати нафақат ватандошларимизнинг, балки Осиё ва Европа мамлакатларининг ҳам эътиборини қозонмоқда. Бунинг ёрқин далили сифатида яқиндагина Лондонда бўлиб ўтган ҳужжатли ва бадиий фильмлар кўригида «Тошкент — ислом маданияти пойтахти” деб эълон қилиниши муносабати билан яратилган ҳужжатли фильм катта шуҳрат қозонганини айтардим. Австриянинг Инсбург шаҳрида бўлиб ўтган кинофестивалда эса «Ойдиной» бадиий фильми томошабинларнинг юксак эътирофига сазовор бўлди. Асар халқаро анжуман соврини билан қайтди. Булар сафига Голландиянинг Амстердам шаҳрида бош совринни қўлга киритган «Қудуқ» ҳужжатли фильмининг ҳам эстетик-тарбиявий, ҳам маърифий аҳамияти катта деб биламан. Ҳозир кўпчилик ана шу фильмларни кўрмай туриб, киносанъатимиз ҳақида бирёқлама фикр билдиришади.\nМен хорижда муносиб баҳоланган миллий асарларимиздан ўзимизнинг томошабинлар ҳам баҳраманд бўлишини, олим ва мунаққидларимиз бадиий, эстетик, ғоявий жиҳатларини таҳлил этиб, жамиятга, айниқса, ёшларнинг маънавий оламини бойитаётганини кўрсатиб беришларини хоҳлардим. Бунинг учун фундаментал тадқиқотлар яратилиши зарур, деб биламан.\n— Кино санъати тарихига бир назар ташласак, авваллари ҳам турли савиядаги фильмлар яратилган. Аммо йиллар синовида тобланган «Сен етим эмассан», «Тошкент — нон шаҳри», «Тоҳир ва Зуҳра», «Насриддин саргузаштлари», “Шум бола” каби фильмларни халқимиз ҳанузгача ҳаяжон билан томоша қилишади. Демоқчиманки, бугунги кунда ҳам ана шундай умрбоқий киноасарлар яратилаяптими?\n— Асли бақувват адабиёт асарларига кино аҳли ҳеч қачон бефарқ қарамаган. Масалан, «Темир хотин» ёки «Келинлар қўзғолони» асарларини олайлик. Қанча йиллардан буён ушбу асарларга бўлган эътибор ва иштиёқ сусаймаяпти. Ҳаттоки, Хитойда «Келинлар қўзғолони» намойиш этилганда томошабинлар бу фильмни дубляжсиз ҳам яхши қабул қилганига ўзим гувоҳ бўлганман. Аммо… бундай фикрни сўнгги пайтларда хусусий студиялар яратаётган бир қолипдаги асарлар ҳақида айта олмайман. Аввало, экрандаги воқеалар драматик жиҳатдан пухта ёзилмайди. Режиссура ҳам бўш, заиф кўринади. Мустақиллигимиздан аввал мавзу, қаҳрамон танлаш, ҳатто фильмнинг метражини белгилаш собиқ «марказ»нинг ижозати билан бўлган. Кино олиш жараёни оғир кечган. Техник воситалар эскирган, ижодий-техник кадрлар масаласи ҳам бўлмаган. Режиссёрлар ойлаб, йиллаб лабораторияда қайта ишланадиган кино плёнкалар реактив химикатлардан «омон чиқиши»ни юрак ҳовучлаб кутиб турардилар. Ҳаракатга келтириш оғир бўлган аппаратлар ёрдамида минг-минг метр тасмаларга тасвир туширилган.\nИстиқлол шарофати туфайли яратилган ижод эркинлиги бошқа соҳалар қаторида кино санъатимизга ҳам катта имкониятлар эшигини очди. Бугун давлат студиялари қаторида нодавлат студияларида ҳам йилига ўнлаб фильмлар олинмоқда. Давлат студияларига қараганда, нодавлат студиялар тайёрлаётган фильмларнинг сифати бироз заифроқ кўринади. Ахир, ижод эркинлиги дегани хоҳлаган одам қўлига камерани кўтариб, кино олсин, режиссёрлик қилсин, роль ўйнасин, киномусиқа басталасин дегани эмас-ку. Бу борада нодавлат студияларда режиссура, драматургия, ижрочилик санъати билан шуғулланиш истагида бўлганларнинг аксарияти профессионал тайёргарлик кўрмаган. Мисол учун севимли санъаткоримиз Мурод Ражабовни маҳоратли актёр сифатида юксак қадрлаймиз. Кино, театрда ўйнаган ролларининг ҳеч бирига бефарқ эмасмиз. Аммо унинг режиссёр сифатида суратга олган «Улфатлар», «Анора» деб аталувчи фильмларининг режиссураси мутлақо талабга жавоб бермайди. Айниқса, «Улфатлар» ниҳоятда бўш ишланган «асар». Таниқли режиссёр Ўлқин Тўйчиевнинг «Чашма», «Орзу ортида» деб номланган фильмлари томошабинлар ва мунаққидлар томонидан яхши баҳоланганди. Аммо нодавлат студиясида яратган «Пойма-пой» асарида миллий урф-одатларни, инсоний фазилатларни кўрсатишга уриниш бор, лекин сюжет пойма-пой. Бундай заиф фильмлар қаторига «Бир келиб кетинг қишлоғимизга», «Сунами-2», «23», «Ҳар замонда бир замон», «Қалбаки дунё», «Қуюн», «Ишкалчи ошиқлар» каби фильмларни ҳам қўшиш мумкин. Бугун махсус ўқув юртида таълим олган санъаткорлар билан бир қаторда санъат илм даргоҳининг зинапояларини хатлаб ўтмаган ҳаваскорлар ҳам ссенарий ёзишга, режиссура билан шуғулланишга ошиқмоқдалар. Бундай носоғлом жараён кино ривожига ҳам, эстетик тарбияга ҳам салбий таъсир кўрсатиши мумкин.\nАслида нодавлат студиялар ҳам ўз ички адабий кенгашига эга бўлиши, ссенарийга бўлган талабни кучайтириши, профессионал таълим олган режиссёрлар билан ҳамкорликда ижод этиши керак.\n– Юқорида айтиб ўтганингиздек, «Ўзбеккино» миллий агентлиги қошидаги Экспертлар кенгашининг вакилисиз. Шубҳасиз, катта экранга чиқарилаётган ҳар бир кино учун литсензия ҳам айнан сиз аъзо бўлган кенгаш томонидан берилади. Шундай экан, ўта юзаки, умри қисқа фильмларга литсензиянинг берилиши…\n— Аввало фильмларга литсензия бериш-бермаслик ҳақида эмас, менимча режиссёрларга кино олишга рухсат бериш керакми ёки йўқми шу ҳақида ўйлаш керак. Яқинда хорижий маданият маркази тавсияси билан кенгашга «Бокиралик юки» номли бир ҳужжатли фильм тақдим этилди. Унда тасвирланишича, бокиралик қиз болага юк бўлармиш. Бу юкни кўтариш жуда оғир эмиш. Буни кўрган кенгаш аъзолари бир овоздан экранга чиқишига йўлланма беришмади. Бу ҳолат — «Бокиралик юки» қайсидир хорижликларни ташвишга солаётгандир, лекин бизда бундай муаммонинг ўзи йўқ. Қизларимиз бокира, иффатли, ор-номусли. Кўраяпсизми, қай даражадаги «юк»ларни бизга сингдирмоқчи бўлишмоқда. Экспертлар кенгаши аъзолари фильмларни ғоявий, бадиийлик мезонларига риоя қилган ҳолда баҳолайдилар. Шахсан мен мавзуга қараб, режиссёрлик даъвосида юрган шахснинг ёшига ёки машҳурлигига қараб «сийлашга» йўл қўймаганман. Саёз фильмларга мен муҳокама жараёнида доимо қарши овоз берганман. Аммо… Дилимдаги бир гапни айтсам, менимча энг катта ўғри бу — вақт ўғриси. Негаки, бир ярим соат давом этадиган фильмни экранда чиқарганимизда бир миллион томошабин кўрса, шу дақиқаларда одамларнинг қанча вақтини ўғирлаган бўламиз? Бундан ташқари, худди шу томошабиннинг эстетик дидига путур етади. У юксак асарларнинг қадрига етмай қўяди. Фильм ишлаётганлар аввало, шу нарсани ёддан чиқармаслигини истардим.\n— Хўш, унда аҳволни ўнглаш, яхшилаш учун сизнинг-ча, нима қилмоқ керак?\n— Ижодий кадрларни тайёрлаш ва қайта тайёрлаш, малакасини ошириш керак, деб ўйлайман. Шу билан бирга фильмларни кўрадиган томошабинларнинг эстетик дидини тарбиялаш лозим. Навоий кутубхонасига борганимда, китобсеварларни кам учратардим. Шу кунларда қироатхона гавжумроқ кўринади. Ўшларнинг кўпчилиги китоб ўқимаса-да, кино, театрга боришади. Баъзан киночилар уйида томошабинлар билан суҳбатлашиб, «Нега яхши кинолар турганида заиф асарларга тушаяпсизлар?», десам, «Бу фильмларни бизга мақташган», дейишади. Кўрган фильмлари ҳақида таассуротларини сўрасам, айримлари «фалончи актёр яхши ўйнабди-ю, лекин умуман асарнинг мазаси йўқ» дея очиқ айтишади. Айрим ёшлар эса яхши-ёмон фильмларни бир-биридан ажрата олмайди. Шу боис боғча, мактаб ёшидан болаларнинг ота-онаси ёки ўқитувчилари уларнинг эстетик дидини шакллантириб борса, кино санъатига бўлган муносабатлари ўзгача бўларди.\n— Аввалги Тошкент театр ва рассомчилик институти, ҳозирги Санъат институтида бўлажак режиссёрлар, актёрлар етишиб чиқади. Лекин сўнгги йилларда ана шу олий таълим даргоҳи битирувчилари орасида назаримизда ярқ этган истеъдодлар кўринмаётганга ўхшайди. Бу борада қандай фикрдасиз?\n— Юртимизда шундай ҳашаматли санъат даргоҳининг бўлиши катта гап. Бу улуғ даргоҳда эл назарига тушган не-не буюк санъаткорлар таҳсил олиб, актёрлик санъатини, саҳна сир-асрорларини ўрганган. Улар актёрлик ва режиссёрликни қисмат билиб, ўйнаган ҳар бир роли ёки суратга тушган фильми кинотасмаларда мангу муҳрланиб қолганини яхши биламиз. Санъат олийгоҳини истеъдодли актёрлар битиришаяпти, уларнинг ижодини намойиш этиш учун эса малакали режиссёр ва ссенарийнавислар бўлиши керак.\nШуҳрат Аббосов, Ўлқин Тўйчиев, Аюб Шаҳобиддинов каби истеъдодли кинорежиссёрлар ҳам аввал шу олий ўқув даргоҳида таълим олишган. Сўнгра Москвада режиссёрларнинг Олий курсида экран эстетикасини, техникасини ўзлаштиришган.\nЎзим Москвада аспирантурада таҳсил кўраётганимда 3 йил давомида ссенарийнавислар ва режиссёрларнинг олий курслари машғулотларида қатнашганман. У ерда 3-4 соат дарс ўтилса, 5-6 соат кино кўрсатишарди. Устозларимиз ўз тажрибасидан келиб чиқиб, кўрган фильмларимизга тақлид ё кўчиришни эмас, ижоднинг кенг қирраларидан, монтажнинг турли йўлларидан унумли фойдаланиш йўлларини кўрсатишарди. Бугун ҳам бунга катта эҳтиёж бор. Кинода ҳам, ТВда ҳам махсус ижодий олийгоҳда йирик санъаткорлар ва олимлар кўмагида аудиовизуал санъатларнинг имкониятлари билан чегараларини ҳам ўрганган мутахассислар ижод этиши керак. Бўлажак дорилфунунда бой фильмотека (видеотека эмас) тасмаларни қайта ишлайдиган лаборатория ва уларни мўътадил ҳароратда сақлайдиган хазина билан бирга кинокамералар, маркетинг, илмий-сотсиологик марказ бўлишини истардик.\n— Ҳозирги пайтда кўпчиликнинг режисёрликка қўл ураётганига сабаб нимада? Ё бунга эҳтиёж шу даражада заруриятга айландими? Бу борада дунё тажрибаси қандай?\n— Кино санъатини янада юксалтиришда режиссуранинг ўрни ғоят катта албатта. Шунинг учун режиссёрлар бошқалардан кўра зийракроқ, ссенарийни танлай олиш билан бирга оператор, актёрлар ва композиторларнинг руҳиятига йўл топа билиши керак. Кўпинча кино тақдимотларда қатнашганимда режиссёрларга “Мана бу фильмингиз анча заиф”, дея камчиликларини айтсам, “Менда нима айб, ссенарий бўш-да…”, дейишади. Ахир, ссенарийни у танлайди-ку. Хўп, ссенарий талабга жавоб бермас экан, нега ундан яхши кино ишламоқчи бўлишади. Ҳозир айрим режиссёрлар яратаётган фильмларида ҳаммуаллиф ёки шерик муаллиф бўлишмоқда. Ахир, ссенарийни тўғри келган одам эмас, фақат истеъдодга эга бўлган Ёзувчилар ёза олишини унутмаслик даркор. Режиссёрдан ссенарий ёза билиши эмас, биринчи навбатда уни экранлаштира олиши талаб этилади.\nСевимли Ёзувчимиз Абдулла Қодирий 1927 йилда ёзган бир мақоласида; «Ҳозирча бизда кинодраматурглар йўқ. Шу боис кинони биладиганларга Ёзувчиларни тиркаб қўйиш керак. Кейин ижрочиларни танлай билиш муҳим роль ўйнайди”, деб ёзган эди. Сўнгра, “… мен актёр бўлганимда Отабек ролини ўйнардим. Чунки қаҳрамонимнинг характерини мендан яхши биладиган одам йўқ», дейди.\nБу тавсияларни режиссура соҳасига татбиқ қилиш мумкин. Яқин ўтмишда ижоднинг бу мураккаб соҳасига қизиқиши бор ёшларнинг бир гуруҳи Москва, Ленинград (ҳозирги Санкт-Петербург)да таҳсил кўрган эди. Улар ўша ерда ўқиб, руҳияти ўша муҳитга мослашиб кетишди. Уларнинг аксарияти кейинчалик ўша юртда, ғарибликда қолди. Комил ишонч билан айтаманки, режиссёрлар ва актёрларни, умуман, ижодкорларни фақат ва яна фақат ўзимизда тайёрлаш зарур. Ҳар бир халқнинг асрлар давомида авлоддан-авлодга ўтиб келаётган ва ана шу халққа доир урф-одатлари, таомили, менталитети борки, уларни бошқа миллат вакиллари тушунмаслиги ёки баҳолай олмаслиги мумкин.\nЮртбошимизнинг «Юксак маънавият — енгилмас куч” китобидан кино, театрда қаҳрамонни қандай танлаш, қай тарзда бадиий ифода этиш ҳақидаги фикр-мулоҳазаларини ўрганмоқ керак. Унда заҳматкаш олим Озод Шарафиддиновнинг умри давомида чеккан қувончи-ю изтироблари ранг-баранг бўёқларда тасвирланганига аҳамият беринг-а! Шу аснода Озод Шарафиддинов ҳаётига бағишлаган иккита публитсистик кино ва телефильм кўз ўнгимда яна бир бор гавдаланди. Агар олим ҳақида Президентимиз китобларидаги мулоҳазаларидан келиб чиқиб фильм яратилса, улардан кўра теранроқ, ҳаяжонлироқ чиқишига ишонаман. Шу билан бирга узоқ ўтмишга мурожаат этиб Аҳмад Яссавий, Баҳовуддин Нақшбандий таълимотини, тасаввуф илмининг бадиий ифодасини кинода таъминлаш вақти келгани ҳақида ўйлашимиз керак-да. Бунинг учун бадиий хазина бой ва ранг-баранг бўлиши лозим.\n— Бугун телеекранларимизда эса ўзбек фильмларидан кўра, чет эл сериаллари, айниқса, турк ва корейс сериаллари кўпроқ намойиш этилмоқда. Бу фильмларнинг таржимасига қандай қарайсиз?\n— Телеекранларда намойиш этилаётган хориж сериалларини халқимиз қизиқиш билан томоша қилаяпти. Ҳаттоки Тошкентда ўтказилган кинофестивалда кореялик ҳамкасбларимизга бош совриннинг берилгани ҳам бежиз эмас. Лекин дубляж қилинган фильмларда бир хил овозларни эшитаяпмиз. Бу масалани ҳал этиш йўллари кўп. Аввало нутқ маданиятини ўзлаштирган театр манба бўлиб хизмат қила олади. Сўнгги пайтларда Ўзбекистон Миллий телерадиокомпаниясида янги телесериаллар намойиш этилаётгани ибратли. Ўйлайманки, бу борада яқин келажакда янада юксак натижаларга эришилади.\n← Аввалги Аввалги Теша Зоҳидов (1906-1981)\nКейинги → Кейинги: Владимир Путин: “Терроризмга қарши бир тану бир жон бўлиб курашиш керак”


Савдо маданиятини ошириш борасида улар билан ҳали анча-мунча ишлаш керак. Айниқса, дала-дўконларининг маҳсулотларини ҳам сараланган ва тозаланган ҳолда сотиш рақобатнинг асосий гаровидир. Лекин, ҳозир гап бу ҳақда эмас. Тан олиб айтиш керакки, бозор пештахталари тўла. Бироқ, пештахта ортида турганларнинг қовоқларидан қор ёғиб туриши бозорнинг баракасига путур етказмай қолмайди. Чунки улар пештахтадаги маҳсулотнинг эгаси-да. Аслида ҳам шундайми? Йўқ, албатта. Улар бирга олиб, ўнга пуллайдиган олибсотарлар. Яъни, ўндан тўққизни урадиганлар. Улар билан муомала қилишдан азоб иш йўқ. Татиб кўришга ҳам пул олишади. Бунинг устига савдолашиб бўлмайди. Оғзига сиққан нархни айтади. Бир сўм ҳам тушмайди.\nКеча бозорга кириб, пештахталар пешонасига маҳсулотлар нархи етти чақиримдан кўзга ташланадиган қилиб ёзиб қўйилганини кўриб, ҳайрон бўлдим. Яқинроқ бориб ўқидим: сабзи дала дўконида олибсотар пештахтасидагидан анча арзон нахрда турибди. Кўрса кўргулик. Ювиб қўйилган. Хурсанд бўлиб, менга икки кило сабзи тортиб беринг, дедим. Тортди. Маҳсулотни олиб, пулини узатдим. Олибсотар кўзлари ола-кула бўлиб, яна минг сўм берасиз деди. Бу ерда нарх шундай кўрсатилган-ку, деб сўрадим ажабланиб. Бу нарх сиз учун эмас, деди у бақрайиб. Унда нега ёзиб қўйибсиз, – дедим бироз асабийлашиб. Буни мен ёзганим йўқ, – деб жавоб берди у ўша турқи совуқлик билан. Ноилож яна пул бериб, индамай кетдим.\nБели оғримаган очофат, дедим ўзимга ўзим. Кейин... Кейин ўзимга ўзим савол бера бошладим. Ўзи бозор маҳсулотлари нархини ким белгилайди? Бозор маъмуриятими ёки бошқа бир киши? Ахир, маҳсулотлар нархи осмондан тушмагандир. Нега бозорда ўтирган олибсотарларнинг ҳаммаси тўтидек бир хил нархни айтади? Масалан, бир килограмм картошка баҳосини биттаси тўрт минг сўм дедими, тамом, бошқалари ҳам шу нархни такрорлайди. Ҳеч қайси бири билан савдолашиб бўлмайди. Худди, супермаркетнинг ўзгинаси.\nКасални яширсанг, иситмаси ошкор қилар, деганларидек, ҳар гал рўзғорга у-бу нарса олиб келиш учун бозорга борганимда бошқаларга ўхшаб нарх-наводан менинг ҳам энсам қотади. Пештахта ортида хўмрайган олибсотарни эмас, балки чеҳрасидан нур ёғилиб турган бободеҳқонларимизни кўргим келади. Уларнинг йўриғи бошқача-да. Савдолашсанг ҳам, суҳбатлашсанг ҳам маза қиласан. Уларнинг бағрикенг, чеҳраларидан нур ёғилиб туради. Аммо, бугун бободеҳқонларимиз ва тадбиркорларимиз пешона тери билан етиштираётган мева-чева, сабзавот ва полиз маҳсулотларининг нархини ким назорат қилади? Маҳсулотларнинг пештахталарда ёзиб қўйилган нархларда сотилишини ким таъминлайди? Қачонгача олибсотарлардан «бу нархни биз ёзганимиз йўқ» деган гапни эшитамиз? Бу каби саволларга кимдан жавоб олиш мумкин? Топилиши амри маҳол бўлган бозор директориданми? Ёки қайси бир бурчакда турган солиқ идораси вакилиданми? Бозорнинг эгаси ким ўзи?\nХуллас, бозорларда тартиб ўрнатадиган, деҳқон, фермер ва тадбиркорларга кенг қучоқ очадиган, ўзи ўзига хон, кўланкаси майдонларнинг жиловини тортиб қўядиган вақт келди.


“МАСТ ЭДИМ, МЕН МАСТ ЭДИМ”\nдеб ўзининг жиноий қилмишни оқламоқчи бўлди жиноятчи Аҳаджон Туранов\nОдатда, ичкиликка ружу қўйиш ҳар балони келтириб чиқаради. Айниқса спиртли ичиб, маст бўлиб қолган кимсанинг пулсизлиги ёдига тушиб қолса борми, ўғирлик қилишдан ҳам қайтмайди.\nАҳаджон Туранов 2019 йил 8 август куни эрталаб атайин Бешариқ шаҳри марказидаги “Анис” пивохонасига бориб, бир кайф қилиш учун йўлга тушди. У чўнтагидаги бор пулига кундуз 16:30 ларгача роса тўйиб пиво ичди ва қипқизил маст бўлиб қолди.\nАммо бундан буёғига чўнтаги бўм-бўш бўлиб қолаётган эди. Бир илинжи эвини қилиб пул топиш. Аммо осмон узоқ, ер қаттиқ деганларидек, пул дегани кўчадаги ерда шундоқ ётмайди. Бунинг учун меҳнат қилиш, тер тўкиш лозим бўлади. Аммо ўта маст бўлиб қолган Аҳаджонннинг назарида пул деганини ўғирлик қилиб ҳам топиш мумкин деган хаёл қамраб олди.\nЎша куни қачонлардир ўзи истиқомат қилган Бешариқ шаҳридаги “Халқлар дўстлиги” МФЙ, “Олтин водий” кўчасида жойлашган кўп қаватли уй унинг ёдига тушиб қолди. Маст эмасми, у тентираклаб ўша томон йўлга чиқди.\nБу вақтда Аҳаджон мўлжалга олган кўп қаватли уйлардан биридаги хонадонда яшовчи она-бола Г.Исақова ва С.Султоновалар кун иссиғида бозордан келишиб, ўз хонадонлари эшигини қия очиқ қолдириб, ёнма-ён хонада уйқуга кетган эдилар. Аҳаджон кўп қаватли уйнинг хонадонлари эшигини бир-бир тортиб кўраркан, кутилмаганда она-боланинг хонадони эшиги қия очиқлигига кўзи тушиб қолди. Тап тортмай кириб, кўрдики, иккита ёнма-ён хонада она-бола донг қотиб ухлаб ётишибди. Аввалига хонадон эгасини аввалдан танигани сабабли атайин “Гули, Гули” деб чақирган бўлди, сўнг онасини ҳам туртиб кўрди. Она-бола ўликдек донг қотганларига ишонч ҳосил қилгач, Г.Исақова ётган хона ўртасига қўйилган хонтахта тагидаги қимматбаҳо қўл телефонига астагина қўл чўзиб, чўнтагига солди-да, бу хонадондан тез чиқиб кетди.\nКечга томон уйғонган Г.Исақова тура солиб, уйқуга ётишдан олдин хонтахта тагига қўйган “SAMSUNG А3/7” русумли телефон аппаратига қўл чўзди. Аммо телефон ерга кириб кетгандек қўйилган жойида йўқ эди. Уйқусираган Г.Исақова дарҳол онасини уйғотиб, мабодо қимматбаҳо телефонини олган-олмаганини сўради. Онаси “билмайман” деб елка қисди.\nШундан кейин Г.Исақова хонадони эшигини очиқ қолдирган ҳолда ухлаб қолганларида кимдир хонадонига кириб, телефонини ўғирлаб кетганига ишонч ҳосил қилди. Шундан сўнг тезликда ИИБга ариза билан мурожаат этди.\nБешариқ тумани ИИБнинг тезкор ходимлари гумондор А.Туроновнинг изига тушишди. Маст ҳолда уйида ухлаб ётган Аҳаджонни опаси уйғотиб, ИИБ ходимлари қидириб келишганини айтганида, маст бўлиб қолиб қандай жиноят содир этганлигини англаб етди ва ИИБ ходимлари талабига кўра ўз хоҳиши билан ёстиғи тагига яшириб қўйган ўғирланган “SAMSUNG А3/7” русумли телефон аппаратини олиб берди.\nДастлабки тергов-суриштирув жараёнида ва судда судланувчи А.Туронов ўша куни ўта маст бўлиб қолиб, Россия Федерациясида ишлаб қайтиб келган таниши Дадажонни қидириб, мастлиги сабабли шундай жиноятга қўл урганини айтиб, қилган ишидан пушаймонлик билдирди.\nТабиийки, суд ҳукми билан А.Туранов Ўзбекистон Республикаси Жиноят кодексининг 169-моддаси 2-қисмини “г” банди билан айбли деб топилиб, унга энг кам ойлик иш ҳақининг 6 баравари миқдорида 1 миллион 338 минг сўм жарима жазоси тайинланди.\nО.ГАНИЕВ, Фарғона вилояти, Бешариқ тумани прокурори ўринбосари.\nPrevious РЕКТОРНИНГ «ОДАМИ» ЎҚИШГА ЖОЙЛАЙДИ…МИ?\nNext АСОССИЗ ҚАРЗЛАР ҚАЕРДАН ПАЙДО БЎЛЯПТИ?


Деҳқон: пиёз етиштирган айбдорми?\nМуносабат майдони 10 August 2018 11:43 670\nКуни кеча "Деҳқоннинг КОСАСИ қачон ОҚАРАДИ?" сарлавҳа остида мақола эълон қилган эдик. Айнан шу мавзуга доир яна бир мулоҳазали мақолани эътиборингизга ҳавола қилаяпмиз. Зеро, ҳар бир муаммоли масала жамоатчилик эътиборидан четта қолиши керак эмас!\nШу йили Сурхондарё вилоятида 7 минг 815 гектар майдонга пиёз экилганди. Сўнгги йилларда давлатимиз томонидан фермер ва томорқа хўжаликларига қаратилаётган эътибордан, экспорт масалалари диққат марказида турганидан руҳланган воҳа миришкорлари не-не умидлар билан ерга уруғ қадашганди. Ер ҳам астойдил тер тўкканларни сийлади. Вилоятда жами 185 минг тонна пиёз ҳосили етиштирилди. Аммо хирмон кўтарилганда, қўярда-қўймай пиёз экишга ундаган, “Маҳсулотингизни яхшигина нархга биз сотиб оламиз” дея кўкрак керган, тарғибот-ташвиқот юргизган ҳайбаракаллачилар – экспортга масъул айрим мутассаддиларни топиб бўлмай қолди. Тўғри, таннархи 590 сўм бўлган 1 килограмм пиёзни “Ўзагроэкспорт” АЖ вакиллари воҳадаги деҳқон ва фермер хўжаликлардан аввалига 1200 сўмдан харид қилишди. Олтинсой, Денов, Шўрчи туманларида ҳам пиёз кўп миқдорда сотиб олиниши ҳақида хабар тарқатилганда кўп миришкорлар хурсанд бўлган эди. Лекин тезда масаланинг миси чиқди. Тилга олинган ҳудудлардаги аксарият деҳқонлар ўзлари етиштирган маҳсулотни сотувга тайёр ҳолатга келтирган бир пайтда харидорнинг инжиқликлари ва баҳоналари оламни бузди...\n– Яхши ниятлар билан пиёз эккандим. Кутилгандан-да зиёда ҳосил берди. 60 тонна ҳосил олдим. Ҳар йили ўзимиз харидор излаб, маҳсулотларимизни сотардик. Бу йил эса яхши бир хабар, яъни “Ўзагроэкспорт” АЖ томонидан маҳсулотларимиз сотиб олиниши ҳақида эшитиб, келишиб қўйгандик. Бошқа харидор ҳам изламагандим. Аммо улар 60 тонна пиёздан 60 килограммини ҳам олишмади, – дейди Шўрчи туманидаги “Бобур” маҳалласида яшовчи Холбой Қурбонов куюнчаклик билан.\nФермер етиштирган ҳосилини масъулларга топшириш учун қатнайвериб, ҳолдан тойди. Бир гал “секторингизнинг навбати келса оламиз”, дейишди. Иккинчи сафар “ҳозир кам таъминланганларнинг ҳосилини оляпмиз”, дейишди. Учинчисида эса “экспорт тугади” дея лўнда гапни айтишди-қўйишди. Фермер маҳсулотини транспортга ортиб, айтилган жойга борди, харажат қилди. Бир неча кун маҳсулотни сақлаш учун ҳам пул тўлади. Охирида олиб борганини олиб қайтди. Агрофирмага ишониб қолганига, арзон сўраган харидорларга бериб юбормаганига афсусланди.\n– Исроф бўлган пиёз ҳатто чорва молларига ҳам емиш бўлмади. Олти килограмм пиёзнинг нархига бир килограмм сомон бераяпти. Бу нима деган гап? – дейди Холбой Қурбонов алам билан.\nШўрчи тумани “Шалдироқ” маҳалласида яшовчи Алимардон Болтаев 1 гектар майдонга пиёз экиб, 25 тонна ҳосил олди. “Ўзагроэкспорт” АЖ ходимлари келиб, етиштирилган ҳосилни килограммини 800 сўмдан баҳолашади ва олишга ваъда беришади. Бироқ...\n– Харидорлар етти тонна пиёз олишди. Кейин бирданига ишни тўхтатиб, “Қолганини сотиб ололмаймиз, вагон йўқ” дея жўнаб қолишди. Пиёз тез айнувчи маҳсулот бўлса, масаланинг бу ёғи билан уларнинг бир пуллик ҳам иши бўлмади. 35 миллион сўм харажат қилгандик, шу харажатни қоплашнинг ҳам иложи бўлмади, – дейди Алмардон Болтаев.\nДеновлик деҳқонлар томонидан ҳам жорий йилда 62 минг 100 тонна пиёз етиштирилди.\nПиёзнинг Денов бозоридаги нархи ўша пайт 300 сўм бўлганди, уни 800-1000 сўмдан олишга ваъда берганлар эса сўзларининг устидан чиқмади. Бу сабзавот асосан қўл меҳнати билан етиштирилади. Ёлланма ишчи кунига 40 минг сўмга ишлайди. Шу пулга эса бозорда 1 центнердан ортиқ пиёз беради, – дейди яна бир миришкор, деновлик Шуҳрат Алмосов.\nБозорчилар томонидан таклиф этилаётган пул пиёзни ковлаб олиш харажатларини қоплашга ҳам етмаяпти. Шу боис пиёз экилган майдонлар қаровсиз қолиб кетди, айримлари кейинги экин учун шудгорланди. Пиёз мавсуми тугади ҳисоб. Унинг муаммоларидан куйган миришкорлар ерни шудгорлаб оҳ-воҳларини ер остига кўмиб ҳам бўлишди. Олдинда эса яна йиғин-терим мавсуми. Хўш, айрим мутасаддиларнинг пухта ўйланмаган режа ва лойиҳалари яна бўй кўрсатадими?


Марказий Осиё давлатлари раҳбарларининг Тошкентдаги учрашуви якунланди | Najot.org\n30.11.2019 Нажот 0 коментариев Марказий Осиё,раҳбарлар,Тошкент\n29 онябрь куни Тошкентда Марказий Осиё давлатлари раҳбарларининг иккинчи Маслаҳат учрашуви бўлиб ўтди. Унда Ўзбекистон президенти Шавкат Мирзиёев, Қозоғистоннинг биринчи президенти Нурсултон Назарбоев, Қирғизистон президенти Сооронбой Жээнбеков, Тожикистон президенти Имомали Раҳмон ва Туркманистон президенти Гурбангули Бердимуҳамедовлар иштирок этди.\nТранспорт коммуникациялари бўйича минтақавий кенгаш тузилишини, Марказий Осиё транспорт тизимини биргаликда ривожлантириш бўйича дастур ва битимнинг келишилишини тезлаштириш муҳимлиги қайд этилди. Президент Шавкат Мирзиёев “Марказий Осиё бўйлаб саёҳат” халқаро туризм конференциясини ўтказиш таклифини билдирди.\nҚозоғистоннинг Биринчи Президенти — Элбоши Нурсултон Назарбоев бир овоздан Марказий Осиё давлатлари раҳбарлари Маслаҳат учрашувининг Фахрий раиси этиб сайланди.\n← Макрон: «Бизнинг бугунги кундаги асосий душманимиз-террорчиликдир»\nЭрдўған: Ҳурматли Макрон, сен аввал ўзингнинг миянгни текширтир →\nМакрон: "Бизнинг бугунги кундаги асосий душманимиз-террорчиликдир" Франция президенти Эммануэл Макрон...


Ўзбекистонлик иқтисодчи Шуҳрат Бобохўжаев билан суҳбат - BBC News O'zbek\nИқтисодчи олим Шуҳрат Бобохўжаев 1958 йилнинг 27 ноябрида Самарканд вилояти Нурота тумани Нурота кишлоғида туғилган.\n1976 йилгача Самарқанд шаҳридаги ўрта мактабда таҳсил олган.\n1985 йилгача Санкт-Петербург давлат политехника университети, сўнг 1993 йилгача Г.В. Плеханов номли Россия давлат иқтисодиёт академиясида ўқиган.\nШуҳрат Бобохўжаев АТБ "Агробанк", "Тошкент" Республика Фонд Биржаси, Ўзбекистон Савдо-саноат палатаси, Тошкент молия институти, ЎР банк-молия академияларида фаолият олиб борган.\nҲозирги пайтда таълим соҳасида фаолият кўрсатмоқда.\nШуҳрат Бобохўжаев ўз фаолияти давомида иқтисодга оид илмий изланишлар олиб борган. У 150дан ортиқ мақолалар муаллифидир.\nБи-би-си: Бу галги Би-би-си меҳмони Ўзбекистондан иқтисодчи олим Шуҳрат Бобохўжаев бўладилар. Ассалому алайкум Шуҳрат ака, дастуримизга хуш келибсиз!\nШуҳрат Бобохўжаев: Ваалайкум ассалом. Раҳмат.\nБи-би-си: Неъматуллаҳ Муҳаммадий исмли тингловчимиз Би-би-си Ўзбек Хизмати Фейсбукдаги саҳифасига: "Тўғри иқтисод қандай бўлади?" деб савол қолдирганлар. Марҳамат.\nШуҳрат Бобохўжаев: Иқтисодиётнинг асосий вазифаси ҳар бир жамиятда чекланган заҳиралардан инсон эҳтиёжларини қондиришга ёрдам беришдир. Лекин, бунинг қанчалар тўғри амалга оширилиши жамиятнинг ўзига боғлиқ.\nБи-би-си: Янги бир тингловчимиз Фируз Аллаев: Нима деб ўйлайсиз, иқтисодимизнинг оёғига болта ураётган монополияга қарши курашиш учун нималар қилиш керак? Бизда ҳамма соҳанинг ўз монополлари бор ва бошқаларга ишлагани беришмайди. Бир қатор соҳаларда давлат ёки бирор хусусий компания монополлигини тўхтатиб, тадбиркорларга ва хорижий инвесторларга имкон бериш вақти келмадимикан?" деб сўраганлар.\nШуҳрат Бобохўжаев: Фикрингизга қўшиламан. Ҳақиқитан ҳам, бизда муаммолар бор. Монополия ростдан ҳам иқтисодий ривожлантиришга тўсқинлиқ қилади. Лекин, 16 январ куни Ўзбекистон Президенти Ислом Каримов Вазирлар Маҳкамаси мажлисида чиқиш қилиб, айни масалага оид вазиятга аниқ таъриф берди. Ва мен унга тўлақонли қўшиламан. Гап шундаки, бугун кўплаб соҳаларни молиялаш давлат ҳисобига тўғри келади. Президент айнан шу жиҳатга эътибор қаратди. Яъни, асосий монополистлар қаторига давлат ташкилотлари кириши ва уларнинг таъсирини камайтириш учун иқтисодиётимиздаги давлатнинг иштироки ҳамда корхона, ташкилотларда улушини қисқартириш зарурлигини айтди. Ўйлайманки, агар Президентнинг кўрсатмалари амалга тадбиқ қилинса, бу натижа беради ва монополия билан боғлиқ муаммолар камаяди. Масалан, бугунги кунда 2015 йилнинг 1 январдаги маълумотга қарайдиган бўлсак, бизда 1088 акциядорлик жамияти амал қилади. Ва 12,7 триллион сўмлик қимматли қоғозлар рўйхатга олинган. Шулардан 7,1 триллион сўми ёки 55,9% давлатга тегишли. Бу албатта, катта улуш.\nБи-би-си: Яна бир тингловчимиз Мехмет Челебей: "Ҳозирги иқтисодий ривожланишни тўғри деб ўйлайсизми? Тўғри бўлса, нимаси билан нимаси билан?" сўраганлар.\nШуҳрат Бобохўжаев: Бу саволга шундай жавоб берган бўлардим. Ҳар қандай мамлакатнинг иқтисодий тараққиёти қанчалар тўғрилигини аҳоли турмуш кечириш даражаси, халқнинг фаровонлигига қараб айтиш мумкин. Биздаги тараққиёт қанчалар тез суръатларда бораётгани хусусида айтадиган бўлсам, ҳақиқатда ҳам сўнгги йилларда ривожланиш бўлди, мустақилликнинг 23 йили давомида жуда кўп ютуқларга эришилди. Аммо, айни пайтда фойдаланилмаган имкониятлар ҳам бўлди. Бундан-да кўпроқ ислоҳотлар қилиш ва тараққиётга эришиш мумкин эди. Бундай ютуқлар ҳақида яна Ўзбекистон Президенти Ислом Каримов январ ойидаги чиқишида гапириб ўтди. Мустақиллик йилларида бизда кўп ўзгаришлар юз бергани ва халқимиз ривожланиш томон анчайин олдинга қадам ташлаганини қайд этди. Мисол учун, бугунги кунда аҳоли турли турдаги технологиялардан фойдаланиш имкониятига эга бўлди. Юқори технологиялар асосида ишлаб чиқарилган маҳсулотлар мамлакатга кириб келди. Энг муҳими, ушбу маҳсулотларнинг аксариятини мамлакатимиз корхоналарида ўзимиз ишлаб чиқарилмоқда. Албатта, бу ҳам турмуш кечириш даражаси қандайлигини кўрсатади. Лекин, бошқа томонидан айрим аҳоли яшайдиган жойларга табиий газ, электроэнергияси, ичимлик сувни доимий етказиб бериши оғирлашмоқда ва таъминлашни масъул корхоналар тез-тез бажарилмаяпти. Бундан ташқари, жиддий масалаларга инфляция даражаси, нархлар ўсиши, конвертация масаласи, коррупция ва бошқалар киради.\nБи-би-си: Бундай муаммолар ортидаги асосий сабабларни нималарда кўрасиз ва уларни ҳал этиш учун ҳукумат қандай йўл тутиши керак, сизнингча?\nШуҳрат Бобохўжаев: Менинг ўйлашимча, муаммо биртомонлама эмас, турли жиҳатлари бор. Масалан, электрэнергия секторидаги муаммолар жиҳозлар етишмаслиги билан боғлиқ бўлиши мумкин. Бундан ташқари, шаҳарлар кенгаймоқда, ишлаб чиқариш кўпаймоқда, албатта, барчасига электр қуввати зарур ёки, дейлик, табиий газга эҳтиёж ўсмоқда ва ҳоказо. Хуллас, талабнинг ўсиши муаммоларни келтириб чиқариши тайин.\nБи-би-си: Лондондан Шоҳрух "Президент Ислом Каримов Вазирлар Маҳкамасининг йил якунлари бўйича ўтказилган мажлисида Ўзбекистон ялпи ички маҳсулоти ҳажми 2014 йилда ўтган йилга нисбатан 8,1 фоизга ўсгани ҳақида" ҳам маълум қилганини ёзади. Бу рақам қанчалар ишончли? Шахсан мен бунга ишонмайман, Ўзбекистон ҳукумати нима учун бундай сохта ҳисоботлар тақдим қилади? Бундан нима манфаат бор?" дея савол қўяди Шоҳрух.\nШуҳрат Бобохўжаев: Менимча, Шоҳрух янглишмаслиги, шу билан бирга бу рақамларга шубҳа қилмаслиги лозим. Мен бу рақамлар ҳақиқатга яқин, деб ўйлайман. Буни халқаро молиявий ташкилотлар ҳам, бизда ишлаётган ташкилотлар ҳам тасдиқлашади. Улар ҳам ўз ҳисоботларида қарийб шундай рақамларни кўрсатишади. Охирги йилларда республика давлат органлари ва халқаро молия ташкилотлар томонидан тақдим этилган республика асосий макроиқтисодий кўрсаткичлар кам фарқланади. Халқаро молия ташкилотларига ушбу кўрсаткичларни кўтариш ёки пасайтиришнинг кераги йўқ.\nБи-би-си: Шундай бўладиган бўлса, Ўзбекистонда ишсизлик даражасининг юқорилиги, минг-минглаб одамлар иш топиш илинжида Россия, Қозоғистон ёки бошқа чет давлатларига чиқиб кетаётгани билан боғлиқ вазиятни қандай изоҳлаш мумкин?\nШуҳрат Бобохўжаев: Агар гапни шундан бошлаш керак бўлса, айтишим мумкинки, мен 1990 йиллардаги ҳужжатлар билан танишиб чиққанман. Президент ҳам қайд этган, биз мустақилликка эришган пайтимизда бу муаммолар бор эди. Ўша пайтда ҳам каттагина ишсизлик мавжуд бўлган. Бу муаммо бизга Совет давридан қолган. Муаммо бугун ҳам бор ва уни инкор қилиб бўлмайди. Ва бизга маълумки, ҳукумат бу масалалар устида ишламоқда.\nБи-би-си: Ишсизлик совет давридан бери мавжуд деяпсиз, декин Совет даври тугаб кетганига бир йил, икки йил ёки беш йил эмас, 20 йилдан ортиқроқ вақт ўтди. Нима учун бу муаммолар ҳозирга қадар ҳал этилмай қоляпти, деб ўйлайсиз?\nШуҳрат Бобохўжаев: Аҳоли сони бизда жуда тез суръатда ўсмоқда. Уларни барчасини таъминлаш лозим. Ёшлар аҳолининг катта қисмини ташкил қилади. Ўз вақти билан бу муаммо албатта ҳал қилинади. Шундай деб ўйламан, умид қиламан ва шундай бўлади. Бунга вақт керак. Мана қаранг, бу муаммо фақат бизда эмас, ривожланган давлатларда ҳам бор. Масалан, Оврўпони олинг, улар ҳам кураш олиб боришяпти. Ҳал қилиндими, йўқ. Ишсизлик қайсидир йилда ўсади, қайсидир йилда камаяди. Бу бозор иқтисодининг хусусиятларидан бири, деб ҳисоблайман\nБи-би-си: Истанбулдан Абдулло: "Ўзбекистондаги ишсизлик даражасини камайтириш, иш излаб Россия, Қозоғистон, Туркия каби давлатларга минг-минглаб одамлар иш илинжида бош олиб кетишини олдини олиш учун нима қилиш керак? Бунинг учун иқтисоднинг қайси тармоқларига эътибор қаратиш зарур?" дея савол йўллаган.\nШуҳрат Бобохўжаев: Аслида бизда хизмат кўрсатиш соҳасида жуда катта имкониятлар бор. Сайёҳлик соҳасини яхшилаш учун жуда кўп иш қилиниши мумкин. Сайёҳлар боришни истайдиган жойларимиз ҳам талайгина. Агар шу соҳани тараққий топтирсак, анча-мунча муаммоларни, жумладан ишсизлик муаммосини ҳам ҳал қилсак бўлади.\nБи-би-си: Тошкентдан хат ёзган Дониёр: "Нега ойликлар жуда паст. Адам олий малумотли, «Ўзнефтегаз»да ишлайди, маоши 650.000 минг сўм. Оилада 5 фарзандмиз. Бу ойлик билан яшаб бўладими? Ҳаммамиз ўқиймиз. Фақат адам ишлайди. Аҳоли харид қувватини ошириш учун ойликни кўтариш керак эмасми?" дея савол берганлар.\nШуҳрат Бобохўжаев: Ҳар йил маошларимиз камида икки баробарга ошади. Аммо ойликни ўзини ошириш билан иш битмайди. Маҳсулот ишлаб чиқариши ҳам ортиши керак. Маҳсулот билан пулни қувватлантирмаса, у қадрсизланади, бундан фойда йўқ. Шунинг учун ҳам, биз маошни кўтариш билан баробарида маҳсулот ишлаб чиқаришни ҳам тараққий эттиришимиз керак бўлади. Нархларнинг кўтарилиши эса... биласизми, бизнинг иқтисод тобора глобаллашиб бормоқда, шундай бўлганидан кейин жаҳон нархлари бизга таъсир қилмасдан қолмайди, албатта... Шунинг учун биз ички нархларни жаҳон нархларига мослаштиришимиз керак бўлади.\nБи-би-си: Бир сўз билан айтганда, бугунги кунда маош миқдори ишловчининг эҳтиёжларини қоплайдиган даражада дейиш мумкинми?\nШуҳрат Бобохўжаев: Ойликлар... бунга қандай қарашга боғлиқ. Менимча, бугунги кунда... бу савол анча оғир савол, бунга биласизми...\nБи-би-си: Россиядан Олимжон: "Нима учун Ўзбекистонда бошқа Марказий Осиёда бўлгани каби аҳоли учун эркин валюта айрбошлаш ва хорижий ширкатлар учун конвертация йўлга қўйилмаган?" дея сўраяптилар.\nШуҳрат Бобохўжаев: Конвертацияга боғлиқ муаммолар экспортдан келадиган валюта тушумига боғлиқ. Дарҳақиқат, миллий валютанинг хорижий валюталарга эркин айрбошлаш масаласида айрим муаммолари мавжуд. Конвертация чеклови тушум ҳажми етарли бўлмагани сабабидан пайдо бўлади. Бугунги кунда, биринчи ўринда конвертация билан ишлаб чиқариш саноат корхоналари таъминланади. Чунки, улар ўзларига зарур ускуна ва жиҳозлар сотиб олиши керак ва мен буни тўғри деб ҳисоблайман. Кейин экспорт ҳажми ошиши керак.\nБи-би-си: Тошкентдан Хайрулланинг мактубини ўқиб берсам: "Ассалому алайкум Шуҳрат ака. Сизга шундай саволим бор. Айтингчи, Россияда юз бераётган иқтисодий инқироз бизга қанчалик таъсир қилиши мумкин? Умуман, Россия бундай вазиятда Ўзбекистонга нисбатан илгаригидек ҳукмронлик қилиш позициясини ушлаб тураверадими ёки бироз ён бериши мумкинми? Жавоб учун олдиндан катта раҳмат!"\nШуҳрат Бобохўжаев: Бизнинг Россия билан алоқаларимиз жуда яхши, дўстона ва тарихий асосларга эгадир. Мамлакатларимиз жуда кўп томондан бир-бири билан боғлиқ. 2013 йилда ўзаро савдо алоқаларимиз 4 миллиард АҚШ долларидан ортиб кетди. Бу жуда салмоқли сон. Албатта, Россиядаги иқдисодий муаммолар бизнинг иқтисодда ҳам аксланади. Чунки, Россия бизнинг маҳсулотларимизни сотиб олишда муаммоларга дуч келади. Талаб озаяди. Бу ўзаро боғлиқ бир жараёндир. Агар вазият у ерда яхшиланса, биздаги иқтисод ҳам анча тикланади. Ўтган йил бизнинг раҳбарларимиз учрашишди ва ўзаро келишиб олишди. Ўзбекистон Россияга экспорт қиладиган қишлоқ хўжалиги маҳсулотларини оширадиган бўлди. Бу жуда яхши бир муждадир.\nБи-би-си: Россияда минг-минглаб ўзбекистонлик меҳнат муҳожирлари фаолият қилишади. Бугунги инқироз уларнинг иш фаолиятига, ватанларига юбораётган пул ўтказмаларига тўғридан-тўғри таъсирлари ҳақида нима дея оласиз?\nШуҳрат Бобохўжаев: Биласизми, албатта, рус рублининг тушиб кетиши ўзбекистонлик муҳожирларнинг маошларига таъсир қилади. Ватандошларимиз учун бу яхши эмас. У ердан жўнатиладиган маблағлар озаяди. Лекин... икки мамлакат ўртасида алоқалар ва ёки фуқароларимизнинг Россияга сафарлари, ишлашларига бирор тўсиқ йўқ, менимча...\nБи-би-си: Шуҳрат ака, суҳбат учун раҳмат! Би-би-си тингловчиларига тилакларингиз бўлса, марҳамат.\nШуҳрат Бобохўжаев: Жорий йилда барчага катта муваффақиятлар тилайман. Ҳар бир уйда тинчлик-хотиржамлик, фаровонлик бўлсин. Тинч ва бахтиёр дунёда яшайлик.


Фарҳод Эрманов: «Туристларни «ўзимизники» қилиб олишимиз керак»\n13:23 / 13.07.2019\nҲозирги кунда Хоразмга келаётган туристлар сонини кўпайтириш ва «ўзимизнинг туристлар»га эга бўлиш муҳим аҳамият касб этмоқда. «Ўзимизнинг турист» деганда нимани тушунамиз? Бу ўзимиз томондан берилган йўлланмалар орқали Ўзбекистонга келадиган туристлардир. Бунинг натижасида барча пул оқимлари Ўзбекистонга, вилоятимизга йўналтирилган бўлади.\nВилоят ҳокимидан олинган интервьюнинг тўлиқ талқини билан видеолавҳа орқали танишишингиз мумкин.\n12:55 / 22.02.2020\nХоразм вилоятида электр энергияси таъминотида узилишлар бўлади\n19:50 / 20.02.2020\nЛойиҳа: Ўзбекистон бўйлаб таҳоратхона ва намозхоналар қурилиши мумкин


19:32 / 24.06.2015\nБугун 24 июнь куни жаҳон футболининг энг ёрқин футболчиларидан бири бўлган “Барселона” клуби аъзоси Лионель Месси 28 ёшни қаршиламоқда. У 1987 йилнинг 24 июнида Аргентинанинг Росарио шаҳрида туғилган.\nМесси футбол билан 5 ёшидан, ҳаваскор клуб ҳисобланадиган “Грандоли”да бошлаган. Жамоага Мессининг отаси Хорхе мураббийлик қилган. Шундан сўнг, Лео “Ньюэллс Олд Бойз” клубида ўйнаган.\nУнинг оиласи Месси 11 ёшга тўлганда Барселонага кўчиб келишади ҳамда Лео 13 ёшида “Барселона”нинг ёшлар жамоасида тўп сура бошлайди. У ўзининг дебют учрашувида покерга, мавсум давомида эса 30та учрашувда 37та гол уришга муваффақ бўлади.\nАргентиналик футболчи асосий жамоа таркибида 2003 йилнинг 17 ноябрида “Порту”га қарши кечган ўртоқлик учрашувида дебют ўйинини ўтказади. Ўйиндан сўнг маҳаллий газеталар “Бу болакайда Марадонанинг чап оёғи, Кройфнинг тезлиги ҳамда Роналдиньонинг пасслари мужассам” деб ёзган эди. Расмий учрашувлардаги дебюти 2004 йилнинг 16 октябрида “Эспаньол”га қарши кечган ўйинда юз беради.\nМесси “Барселона” билан 7 маротаба Испания чемпионати, 3 бор Испания кубоги ҳамда 4 марта Чемпионлар лигасида зафар қучган. Бундан ташқари, Испания суперкубоги (6), УЕФА суперкубоги (2) ҳамда клублар ўртасидаги жаҳон чемпионатида (2) олтин медалларни қўлга киритган. Месси умумий ҳисобда “Барселона” билан 24 та совринни қўлга киритган.\nЛео кетма-кет 4 маротаба жаҳоннинг энг яхши футболчиси деб топилган ягона футболчи ҳисобланади. Шунингдек, у “Барселона” тарихида энг кўп тўп киритган футболчи (умумий голлар сони 440 та, расмий учрашувларда 412 та), Испания Ла-лигаси (286) ҳамда Чемпионлар лигасининг (77) энг яхши тўпурари ҳисобланади. Аргентиналик футболчи ФИФА томонидан эълон қилинадиган дунё терма жамоага кетма-кет 8 маротаба (2007-2014) киритилган.\nМашҳур футболчилар Месси ҳақида\n“Месси биринчи рақамли футболчи. У бугунги кундаги жаҳоннинг энг яхши футболчиси. Буни рад этиш аҳмоқлик. Месси билан Марадонини таққослаш ноўрин. Улар тенгсиз футболчилар, бироқ уларнинг ўнлаб йиллар ажратиб туради”.\n“Месси фантастик ўйинчи. Баъзан тўп унинг тана қисмидек туюлади. Месси аргентиналик бўлгани учун Худодан миннатдорман”\n“Месси онасига “Мен копток тепишга кетдим. Кеч тушганда қайтаман” деб ўйнайдиган болакайга ўхшайди. Уни мухлислар тўла майдон ҳам ҳавотирга солмайди. У ўйиндан лаззат оладиган туғма истеъдод соҳиби”.\n“Агар Месси бўлмаганда, мен иккинчи дивизионда ишлаб юрган бўлар эдим”.\n“Месси нимагаки тегинмасин, у гол билан якунланади. У жамоа учун ҳамма нарсани қилиш билан биргаликда, ўйиндан роҳатланади. Унинг майдонда кўрсатаётган ишлари ақлга сиғмайди”.\nМессининг энг яхши 10 та голи


Афғонистон фуқароларини ўқитиш таълим марказининг илк...\n22.01.2018 10:37 0 373\nТермиз халқаро аэропортида Ўзбекистон Республикаси Олий ва ўрта таълим вазирлиги ҳузуридаги Афғонистон фуқароларини ўқитиш таълим марказининг илк қалдирғочлари давлат ва жамоат ташкилотлари вакиллари, талаба-ёшлар иштирокида тантанали кутиб олинди. Бу ҳақда ЎзА хабар берди.\nТермиз туманида барпо этилган таълим марказида қўшни давлат ёшларининг ўзлари танлаган касб бўйича ўқиб, изланиши ва етук мутахассис бўлиб улғайиши учун барча замонавий шароит яратилган. Аудитория ва лабораториялар замонавий таълим стандартлари асосида жиҳозланган. Барча қулайликларга эга ётоқхона барпо этилган.\nАфғонистонлик талаба-ёшлар шу куни Термиз шаҳридаги Ҳаким ат-Термизий мажмуасини зиёрат қилди. Минтақамизда ягона Термиз археология музейида бўлди. Шаҳарнинг бошқа диққатга сазовар жойларини томоша қилди.\n— Ўтган йили коллежни тугатдим, — дейди Афғонистон Ислом Республикасининг Мозори Шариф шаҳридан келган Саидғулом Сахий. — Ўзбек тили ва адабиёти бўйича олий маълумотли мутахассис бўлиб, келгусида ўз юртимизда болаларга шу тилни ўргатишни мақсад қилиб олганман. Бу шаҳар бизда дастлабки кунданоқ катта таассурот ўйғотди. Айниқса, тарихий обидалар ва бой қадимий меросга эга музейни томоша қилиб, Ўзбекистон ҳақида кўплаб қизиқарли маълумотларга эга бўлдик.\nЎзбекистон Республикаси Олий ва ўрта таълим вазирлиги ҳузуридаги Афғонистон фуқароларини ўқитиш таълим марказида санъаткорлар томонидан намойиш этилган қизиқарли концерт дастури барчага бир олам завқ улашди.\nЎзбекистон Афғонистон талабалар Ҳаким ат-Термизий мажмуаси


Қодиржон Ботировга нисбатан Жалолобод шаҳар суди умрбод қамоқ жазосини белгилаб, сиртдан ҳукм ўқиган эди.\nЎш қирғини ташкилотчиси сифатида айбланаётган Қодиржон Ботировнинг аппеляция аризаси юзасидан маҳкама жараёни бешинчи марта қолдирилди.\nЖалолобод вилоят судида апелляция тарзида Қодирджон Ботиров ва собиқ депутат Иномжон Абдурасуловга нисбатан сиртдан ўтказилаётган маҳкаманинг навбатдаги мажлиси 11 январ куни бошланди. Бунгача маҳкама тўрт марта қолдирилган эди. Аммо 11 январ куни ўтказилган суд жараёни ҳам узоққа чўзилмади. Бир неча гувоҳ ва жабрланувчи суд томонидан сўроқ қилингач, маҳкама 20 январга қолдирилди. Бунга суд жараёнига асосий гувоҳларнинг келмагани сабаб қилиб кўрсатилди.\nЖалолобод вилоят суди коллегияси раиси Амангелди Мўлдўбаев гувоҳлар ва жабрланувчиларни судга мажбурий тарзда олиб келиш тўғрисида қарор чиқарди.\n- Қонунчиликка риоя қилган ҳолда жабрланувчилар, гувоҳлар, оқловчи ва қораловчи томоннинг кўрсатмалари ва далилларини диққат билан ўрганиб, кейин ҳукм чиқаришимиз керак. Шунинг учун барча гувоҳлар ва жабрланувчилар кўрсатма бермагунларича, суд жараёнини якунлай олмаймиз, -деди Амангелди Мўлдўбаев.\nҚодиржон Ботиров ва Иномжон Абдурасулов Жалолобод шаҳар суди томонидан ўзларига берилган умрбод қамоқ жазоси ҳукмига норозилик сифатида юқори суд инстанциясига адвокатлари орқали аппеляция аризасини топширган эдилар. Жалолобод вилоят суди коллегияси раиси берган маълумотга кўра, апелляция аризасини кўриб чиқиш юзасидан суд жараёни 4 декабрда бошланган. Шу кунгача 60 жабрланувчининг 13 нафари, 203 гувоҳнинг 57 нафари судда кўрсатма берган.\nҚодиржон Ботиров ва Иномжон Абдурасулов айни пайтда қочқинликда бўлганлари учун уларга нисбатан суд жараёни сиртдан ўтказилмоқда. Улар апелляция аризаларини ўз адвокатлари орқали судга топширганлар.\nҚирғизистон парламентининг Ўш воқеалари юзасидан ўтган йилнинг июл ойида чиқарган сиёсий қарорида Қодиржон Ботиров раҳбарлигидаги бир қатор ўзбек лидерлари 2010 йил июн қирғинининг асосий айбдорлари ва ташкилотчилари сифатида тилга олинган. Ҳали суд ҳукми чиқарилмасидан аввал парламент томонидан бундай қарорнинг қабул қилинишини маҳаллий ҳуқуқ фаоллари судларга берилган сиёсий буюртма сифатида баҳолайдилар.\nҚодиржон Ботировнинг адвокати Рашид Музаффаров эса ўз ҳимоясидаги одамга бир ёқлама айбловлар билдирилганини айтмоқда:\n- Мазкур жиноят ишида жуда кўп шубҳали жойлар бор. Масалан, тергов ўта бир ёқлама ва қоралаш руҳида олиб борилган ҳамда бу бир ёқламалик айтайин қилингани сезилиб қолган. Бундан ташқари Қодиржон Ботировнинг оммавий чиқишларида миллатлараро низо қўзғаш чақириғи бўлган ёки бўлмагани экспертиза қилинмаган. Айблов қуруқ иддаолар асосига қурилган, -деди Рашид Музаффаров.\nАйни пайтда хориж давлатларидан биридан сиёсий бошпана топган Қодиржон Ботиров Озодлик радиосига берган суҳбатларида ўзига нисбатан айблов соҳталаштирлиганини ва айбсизлигини айтган эди.


Ўзбекистонга совуқ қайтмоқда: иссиқ кийимларни тайёрлаш керак | Uzbekistan Today\nБош саҳифа / Социум / Ўзбекистонга совуқ қайтмоқда: иссиқ кийимларни тай...\nЎзбекистонга совуқ қайтмоқда: иссиқ кийимларни тайёрлаш керак\n18 октябрдан Ўзбекистонда ҳаво ҳароратининг кескин совиши, ёмғир ёғиши ва шамол тезлигининг кучайиши кутилмоқда.\n"Ўзгидромет" маркази маълумотларига кўра, 18 октябрь куни ҳаво ҳарорати кундузи ўртача +12…+17, кечаси — +9…+14 даражагача тушади. 19–20 октябрь кунлари ҳарорат +15…+20, кечаси +5…+10 даражага етади.\nЧоршанба куни республика бўйлаб ёғингарчиликлар ва кучли шамол кузатилади. Шамол тезлиги 15–20 м/с гача кучаяди.\nФақат бугун Тошкент, Жиззаҳ, Сирдарё ва Самарқанд вилоятларида ҳаво ҳарорати + 30 даражагача кўтарилиши мумкин.\nРеспубликанинг тоғли районларида ҳаво ўзгариб туради, 17 октябрь куни ёмғир кутилмайди, 18 октябрь куни ёмғир бўлади, қорга айланиши ҳам мумкин. 17-18 октябрь кунлари кечалари +7 + 12 илиқ , 19-20 октябрь кунлари эса -2-7 совуқ бўлади, 17 октябрь куни кундузи + 17+ 22 илиқ, 18-20 октябрь кунлари эса +2 + 7 илиқ.